Peluang Wipers kuasai all-around berpasukan
Oleh KOSMO!

21 September 2022, 6:40 pm
KUALA LUMPUR – Kontinjen Wilayah Persekutuan (Wipers) berpeluang mendominasi sukan gimnastik berirama pada temasya Sukan Malaysia (Sukma) 2022.
Ia berdasarkan persembahan cemerlang ditunjukkan tiga gimnas mereka pada hari pertama acara itu hari ini sekali gus memberi bayangan pingat emas berpasukan mampu menjadi milik Wipers.
Timbalan Pengarah Operasi Kontinjen Wipers merangkap Timbalan Pengarah Majlis Sukan Wilayah Persekutuan, Nabilah Zakaria mengakui, gimnastik berirama antara sukan yang menjadi pertaruhan emas kontinjen Wipers.
“Memang jika diikutkan perkiraan, sasaran kontinjen yang dibuat sebelum ini ialah kami menjangkakan dua pingat emas akan diperoleh daripada gimrama.Esok pingat mula ditawarkan bagi acara all-around berpasukan,” katanya.
Tiga gimnas Wipers mengungguli kedudukan tiga teratas dalam aksi kelayakan apparatus gelang yang juga saingan peringkat akhir bagi acara all-around berpasukan di Gimnasium 3 Majlis Sukan Negara (MSN), Bukit Jalil hari ini.
Lezane Tan Li Hwe yang merupakan atlet kebangsaan mempamerkan persembahan konsisten dan berjaya menambat hati juri setelah mengumpul 23.800 mata untuk berada di kedudukan pertama.

Mengekori rapat di tempat kedua ialah rakan sepasukannya dalam skuad negara, Valerie Ng Zi Yi yang mengutip 22.800 mata, manakala gimnas ketiga Wipers,
Nur Zhafirah Wong Rudy Kurniawan mencatat 22.250 mata di tangga ketiga.
Bagi apparatus bola, Lezane terus unggul di kedudukan pertama dengan 24.950 mata diikuti Valerie di tempat ketiga (21.900 mata) dan Nur Zhafirah di tempat kelima (20.950 mata).
Dua lagi apparatus, riben dan belantan akan berlangsung esok melengkapkan empat rutin sebelum secara rasminya menentukan juara keseluruhan bagi all-around berpasukan. – KOSMO! ONLINE


Itali berdepan kehilangan setengah juta pekerjaan
Oleh KOSMO!

21 September 2022, 7:00 pm
ROM – Sehingga  582,000 pekerjaan dikhuatiri ‘lenyap’ di Itali akibat krisis tenaga dan kemerosotan ekonomi, lapor laman berita RT semalam.
Perkara itu dilaporkan oleh media tempatan dengan memetik kajian yang dijalankan oleh Persatuan Pengusaha Perindustrian Confindustria.
Berdasarkan kajian tersebut, jika harga gas kekal pada paras semasa, ekonomi Itali akan menyusut 2.2 peratus tahun depan dan akan kehilangan sehingga 383,000 pekerjaan pada 2022 hingga 2023.
Purata harga gas untuk bulan Ogos adalah €235 (RM1,069) bagi setiap megawatt/ jam (MW/h).
Menurut penganalisis, jika Russia menutup semua bekalan gas mulai Oktober ini, Itali berkemungkinan kurang lapan peratus (6.4 bilion meter padu) daripada gas yang diperlukan untuk menampung permintaan, dengan mengambil kira bekalan dan rizab alternatif yang tersedia.
Kekurangan sedemikian boleh menyebabkan penutupan besar-besaran perniagaan dan industri di negara itu.

Itali bergantung kepada import untuk hampir 75 peratus daripada penggunaan tenaganya.
Pada awal tahun ini, Itali mengimport 40 peratus gasnya dari Russia tetapi pembelian itu menurun kepada 25 peratus pada Jun lalu disebabkan oleh sekatan.
Awal bulan ini, Itali kehilangan banyak bekalannya dari Russia apabila Gazprom menghentikan aliran melalui saluran paip Nord Stream 1 kerana isu teknikal. – Agensi


Mahkamah: Mazlina tidak peduli arahan pegawai atasan – Fadzlette
Oleh NORLIZAH ABAS

21 September 2022, 6:39 pm
KUALA LUMPUR – Mahkamah Tinggi di sini hari ini diberitahu, bekas Setiausaha Eksekutif Datuk Seri Dr. Ahmad Zahid Hamidi, Mejar Mazlina Mazlan @ Ramly seorang individu yang tidak memperdulikan arahan pegawai atasan meskipun perkara yang melibatkan tugas rasmi.
Mejar Jeneral (B) Datuk Fadzlette Othman Merican Idris Merican berkata, Mazlina juga tidak menghormati beliau sewaktu bertugas di Kementerian Dalam Negeri kerana beranggapan hanya Ahmad Zahid berhak mengeluarkan arahan kepadanya.
Fadzlette berkata, beliau yang ketika itu bertugas sebagai Setiausaha Akhbar Timbalan Perdana Menteri berkata, Ahmad Zahid pernah memaklumkan agar beliau memantau tindakan Mazlina kerana pangkatnya lebih tinggi.
“Saya juga tahu tentang isu-isu kecuaian Mazlina antaranya berkenaan kesilapan beliau berhubung pengendalian akaun peribadi Datuk Seri Zahid,” ujar Fadzlette ketika membacakan pernyataan bertulisnya.
Fadzlette yang kini Pengarah Media Presiden UMNO, dipanggil sebagai saksi pembelaan kedua pada perbicaraan Ahmad Zahid yang menghadapi 47 pertuduhan rasuah, pecah amanah dan pengubahan wang haram melibatkan dana Yayasan Akalbudi.
Fadzlette selanjutnya menyatakan, beliau pernah menyampaikan pesanan Ahmad Zahid kepada Mazlina supaya ditunjukkan penyata-penya kad kredit dan cek-cek sebelum ditandatangani.

Ujar bekas pegawai kanan tentera itu, Mazlina bagaimanapun sentiasa memberikan pelbagai alasan serta helah dan tidak pernah menunjukkan kepadanya penyata dan cek seperti yang diminta.
Selain itu, Fadzlette memberitau, beliau mengetahui Mazlina mengawal sepenuhnya cop tandatangan Ahmad Zahid yang juga digunakan untuk urusan cop sijil-sijil dan kad-kad perayaan.
Berhubung perlakuan dan perwatakan Mazlina, Fadzlette menyatakan, pegawai itu suka bersendirian, tidak berkongsi pendapat mahupun bergaul dengan pegawai lain serta kerap tidak hadir mesyuarat mingguan di pejabat Timbalan Perdana Menteri.
Beliau turut menyatakan, sepanjang ditumpangkan dan bertugas sebagai Setiausaha Eksekutif, Mazlina bekerja dan membuat keputusan secara bersendirian (in silo) dan membelakangkan ethos ketenteraan.
Sementara itu, ketika disoal balas oleh Timbalan Pendakwa Raya Abdul Malik Ayob, Fadzlette bersetuju Mazlina menerima arahan langsung daripada Ahmad Zahid.
Menjawab soalan Abdul Malik, beliau kurang bersetuju bahawa Mazlina melaksanakan tugas dengan baik.
Perbicaraan di hadapan Hakim Datuk Collin Lawrence Sequerah bersambung esok. – KOSMO! ONLINE


PRU-15 tidak sesuai musim banjir – Khairy
Oleh MOHD. HUSNI MOHD. NOOR

21 September 2022, 6:26 pm
PUTRAJAYA – Kementerian Kesihatan (KKM) menjelaskan cadangan untuk melaksanakan Pilihan Raya Umum Ke-15 (PRU-15) pada musim banjir adalah tidak sesuai.
Menterinya, Khairy Jamaluddin Abu Bakar berkata, ada beberapa faktor akan terjejas sekiranya ia dilaksanakan termasuk soal keselamatan, keperluan tenaga kerja dan kesihatan rakyat.
“Lazimnya, kita elakkan pilihan raya pada musim banjir kerana banyak tenaga kerja perlu dikerahkan untuk menjaga kawasan pemindahan sementara (PPS) dan keselamatan rakyat.
“Pada musim banjir juga, pelbagai kemudahan diperlukan termasuk PPS dimana sekolah-sekolah turut digunakan sebagai pusat membuang undi.
“Faktor kesihatan juga perlu diambil kira apabila berlaku banjir iaitu peningkatan penyakit berjangkit kerana bencana itu berisiko ada penyakit-penyakit bawaan air meningkat,” katanya pada sidang akhbar sesi temubual khas sempena pencapaian setahun Khairy mengetuai Kementerian Kesihatan di sini hari ini.
Katanya, KKM juga perlu bersedia termasuk rawatan kecederaan atau demam dan selsema disebabkan cuaca.

Mengulas isu berkenaan dibangkitkan ketika mesyuarat Kabinet pagi tadi, Khairy berkata, ia adalah perbincangan umum dan soal tarikh PRU15 terpulang kepada Perdana Menteri untuk menentukan bilakah waktu sesuai.
“Kalau tak suarakan pun (PRU musim banjir), PM pun faham perkara ini,” katanya. – KOSMO! ONLINE


Batu kristal muncul di bumi Pahang
Oleh ABDUL RASHID ABDUL RAHMAN

21 September 2022, 6:45 pm
JERANTUT – Selain emas dan bauksit, bumi Pahang terbukti kaya dengan pelbagai galian berharga apabila batu kristal kuarza tanpa warna ‘muncul’ di Hutan Simpan Jerantut (Tambahan) Ulu Cheka di sini.
Penemuan batu kristal berkenaan adalah hasil program Ekspedisi Kepelbagaian Biologi Hutan yang dilakukan penyelidik daripada Universiti Malaysia Kelantan (UMK) di hutan berkenaan.
Pensyarah Kanan Universiti Malaysia Kelantan (UMK), Dr Elvaene James berkata, batu kristal kuarza tanpa warna yang ditemui itu bersaiz empat hingga 4.5 sentimeter dengan berat kira-kira 150 gram dan kelihatan menarik walaupun belum melalui proses pembersihan.
“Saya bersama tiga pelajar iaitu Shuhada Farhana Roslan, Nur Ain Wahidah Mohammad Razali dan Muhammad Aiman Fikri Mohd Sena seolah tidak percaya apabila menemui batu kristal berkenaan.
“Kami menemui batu kristal berkenaan di kawasan laluan enam yang terdapat laluan air dan banyak batu besar dan untuk sampai ke situ mengambil masa kira-kira sejam berjalan kaki.
“Saya tidak menolak kemungkinan kawasan Hutan Simpan Jerantut (Tambahan) Ulu Cheka banyak terdapat batu kristal dan saiz batu di sini lebih besar berbanding batu kristal yang ditemui kawasan Lojing, Kelantan,” katanya.pada Majlis Penutup Ekspedisi Kepelbagaian Biologi Hutan di Hutan Simpan Jerantut (Tambahan) Ulu Cheka di sini hari ini.

Dalam pada itu katanya, seramai 30 penyelidik mengikuti Ekspedisi Kepelbagaian Biologi Hutan di Hutan Simpan Jerantut (Tambahan) Ulu Cheka anjuran Jabatan Perhutanan Negeri Pahang (JPNP) dengan kerjasama Jabatan Perhutanan Semenanjung Malaysia (JPSM).
Katanya peserta terdiri daripada pensyarah dan penuntut universiti termasuk pegawai agensi kerajaan yang melakukan kajian dalam bidang tumbuhan, haiwan, kualiti air, flora, mamaliar, sektor pelancongan, geologi dan serangga. – KOSMO! ONLINE


Polis cari saksi kemalangan maut motosikal
Oleh AZMI NORDIN

21 September 2022, 6:13 pm
PETALING JAYA – Polis sedang mengesan saksi kemalangan melibatkan seorang penunggang motosikal yang maut manakala pemboncengnya parah di Bulatan Lapangan Terbang Subang menghala Petaling Jaya, malam semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, polis menerima laporan berhubung kejadian pada pukul 10.54 malam.
“Hasil siasatan awal kira-kira pukul 10.10 malam mendapati mangsa menaiki motosikal Honda Future terbabas dan terlanggar batu penghadang tepi jalan.
“Lelaki tempatan berusia 17 tahun disahkan maut di tempat kejadian manakala, pemboncengnya berusia 19 tahun cedera parah,” katanya dalam kenyataan hari ini.
Mohamad Fakhrudin berkata, orang awam yang melihat atau berada di tempat kejadian diminta tampil ke balai polis berhampiran.
“Mereka juga boleh berhubung terus dengan Pegawai Penyiasat Trafik, Inspektor R. Navalan di talian 014-2536820 bagi membantu siasatan di bawah Seksyen 41 Akta Pengangkutan Jalan 1987,” jelasnya. – KOSMO! ONLINE.


Jawatankuasa khas dibentuk urus isu mangsa penipuan kerja luar negara
Oleh AMREE AHMAD

21 September 2022, 6:48 pm
PUTRAJAYA – Kerajaan bersetuju membentuk satu jawatankuasa khas sebagai usaha menyelamatkan warga Malaysia yang menjadi mangsa penipuan tawaran kerja di luar negara.
Menteri di Jabatan Perdana Menteri (Tugas-Tugas Khas), Datuk Dr. Abdul Latiff Ahmad berkata, jawatankuasa itu akan disertai pelbagai agensi dengan diketuai oleh Kementerian Luar.
“Mesyuarat Jemaah Menteri pada hari ini telah membincangkan dengan terperinci isu ramai rakyat Malaysia yang terkandas di luar negara ekoran sindiket penipuan kerja.
“Isu ini telah dipandang secara serius dan kerajaan amat prihatin dengan nasib keluarga mereka serta keadaan mangsa di beberapa negara,” katanya menerusi kenyataan di sini.
Semalam, Abdul Latiff yang memangku tugas Menteri Luar pada sidang akhbar memaklumkan Perdana Menteri, Datuk Seri Ismail Sabri Yaakob mahu isu itu diuruskan dengan segera.
Ia susulan memorandum diserahkan beberapa badan bukan kerajaan yang mendesak campur tangan bagi membebaskan mangsa setelah terjerat tawaran kerja palsu di beberapa negara.

Beliau turut mengadakan pertemuan tertutup dengan organisasi tersebut selain waris mangsa bagi mendapatkan perkembangan sebenar isu berkenaan dan menilai bantuan untuk dihulurkan.
Mengulas lanjut, Abdul Latiff berkata, penubuhan jawatankuasa tersebut membuktikan komitmen kerajaan bagi memastikan rakyat Malaysia dibawa pulang selamat.
“Rakyat Malaysia namun dinasihatkan supaya menghubungi Kementerian Luar Negeri jika mendapat tawaran kerja di luar negara bagi memastikan kesahihan status syarikat tertentu.
“Langkah tersebut juga dapat membantu menyelamatkan mereka agar tidak terjebak dengan sindiket penipuan,” katanya. – KOSMO! ONLINE


Pendapatan Glomac naik kepada RM65.5 juta suku pertama
Oleh KOSMO!

21 September 2022, 6:47 pm
PETALING JAYA – Pendapatan Glomac Berhad (Glomac) bagi suku pertama tahun kewangan berakhir 30 April 2023 naik sebanyak 127 peratus kepada RM65.5 juta berbanding suku yang sama tahun sebelumnya.
Keuntungan sebelum cukai juga bertambah sebanyak 108 peratus kepada RM7.9 juta berbanding RM3.8 juta yang dicatat pada suku pertama tahun kewangan 2022.
Menurut kenyataan yang dikeluarkan, prestasi memberangsangkan ini disumbangkan aktiviti pembinaan yang kembali aktif selepas terkesan daripada pelbagai pelaksanaan perintah sekatan sepanjang tempoh pandemik lalu.
“Menyumbang kepada pendapatan bagi suku kewangan ini adalah projek yang sedang berlangsung di Saujana Perdana, Plaza@ Kelana Jaya dan 121 Residences,” katanya.
Selain itu, Kumpulan turut mencatat kedudukan tunai dan deposit yang kukuh sebanyak RM223.8 juta berbanding RM215.4 juta pada akhir bulan April 2022.
Glomac mencatat jualan baharu tertinggi sebanyak RM52 juta pada suku pertama tahun kewangan 2023 berbanding RM30 juta suku yang sama tahun sebelumnya.

Jualan menggalakkan itu disumbangkan oleh projek rumah pejabat di Lakeside Residences, Puchong yang habis dijual dan projek bandar baharu Saujana Perdana dan Saujana Utama 5 yang telah mencatat sambutan baik.
Projek  RUMA33 di  Saujana Utama 5 juga telah habis dijual sejak mula dilancarkan pada akhir tahun 2021. -KOSMO! ONLINE


Dua lelaki ditahan terlibat kes gaduh curi burung
Oleh ROHANA MOHD. NAWI

21 September 2022, 5:46 pm
KOTA BHARU – Dua lelaki dicekup selepas dipercayai terlibat dalam pergaduhan yang berpunca daripada kes kecurian burung di Kampung Pantai Kundor di sini semalam.
Dua lelaki terbabit yang berusia 38 dan 44 tahun itu ditahan selepas polis menerima laporan berkenaan kes tersebut kira-kira pukul 8.33 malam.
Ketua Polis Daerah Kota Bharu, Asisten Komsioner Mohd. Rosdi Daud berkata, sebelum tangkapan dibuat, tular video berdurasi 24 saat menerusi aplikasi WhatsApp memaparkan pergaduhan sekumpulan individu kira-kira pukul 8 malam semalam.
Menurutnya, kedua-dua suspek ditahan reman selama empat hari bermula hari ini untuk membantu siasatan selepas dipercayai terlibat dalam pergaduhan itu.
“Polis telah mengenal pasti suspek lain yang terlibat dalam kejadian itu. Setakat ini, dua lelaki sudah ditahan untuk menbantu siasatan.
“Sehubungan itu, orang ramai diminta tidak membuat sebarang spekulasi mengenai kejadian itu,” katanya dalam kenyataan di sini hari ini.

Menurut Mohd. Rosdi, orang ramai yang mempunyai maklumat mengenai kejadian itu diminta tampil membantu siasatan dan boleh menghubungi Asisten Superintendan Mohd. Ridhuan Ismail menerusi talian 019-245 4124 atau 09-775 2200.
Difahamkan, pergaduhan itu dipercayai berpunca daripada tindakan kedua-dua suspek yang cuba mencuri burung berharga milik penduduk kampung tersebut.
Bagaimanapun, jenis burung itu masih belum dapat disahkan.
Terdahulu, tular di media sosial video pergaduhan sekumpulan lelaki menyerang dua lelaki yang menaiki sebuah kereta jenis Perodua Viva di Kampung Pantai Kundor di sini. – KOSMO! ONLINE


Bomba keluarkan sebahagian tulang dari kawasan runtuhan
Oleh ASLIZA MUSA

21 September 2022, 5:54 pm
IPOH – Sebahagian tulang dipercayai milik mangsa yang tertimbus runtuhan batu di tapak kuari dekat Keramat Pulai di sini, telah dikeluarkan dan diserahkan kepada pihak polis.
Penemuan terbaharu itu dihantar ke Jabatan Forensik Hospital Raja Permaisuri Bainun (HRPB) untuk bedah siasat dan ujian asid deoksiribonukleik (DNA) bagi pengesahan identiti.
Penolong Pengarah Operasi Jabatan Bomba dan Penyelamat Malaysia (JBPM) Perak, Muhamad Shahrizal Aris berkata, objek tersebut dikeluarkan sekitar pukul 2.45 petang.
Bagaimanapun katanya, keadaan cuaca buruk memaksa pihaknya menangguhkan sementara kerja-kerja mengesan saki baki tulang mangsa.
“Sebahagian rangka yang kita jumpa telah diserahkan kepada polis. Operasi hari ini ditangguhkan pada pukul 3 petang kerana cuaca buruk.
“Esok kita akan sambung semula operasi di lokasi sama sekiranya masih ada lagi saki baki tulang,” katanya ketika dihubungi di sini hari ini.

Menurutnya, kerja-kerja pencarian oleh pasukan Balai Bomba dan Penyelamat (BBP) Simpang Pulai akan disambung esok pada pukul 8 pagi.
Dua bangkai jengkaut bersama rangka tulang, baju dan rambut dipercayai milik mangsa runtuhan batu dijumpai di tapak kuari tersebut sejak semalam. – KOSMO! ONLINE


Bapa bakar anak hidup-hidup kerana gagal siapkan kerja sekolah
Oleh KOSMO!

21 September 2022, 5:30 pm
ISLAMABAD – Seorang bapa di Pakistan tergamak membakar anaknya hidup-hidup hanya kerana mangsa tidak bersungguh-sungguh semasa menyiapkan kerja sekolah, lapor portal berita MailOnline semalam.
Mangsa yang berusia 12 tahun, Shaheer Khan, mengalami kesan melecur serius dalam kejadian yang berlaku pada 14 September lalu di Pekan Orangi.
Shaheer dikejarkan ke hospital sejurus selepas insiden itu, namun disahkan meninggal dunia dua hari selepas menerima rawatan.
Bapanya, Nazir dilaporkan menyimbah minyak tanah ke atas mangsa dan menyalakan mancis dalam usaha untuk menakutkan budak lelaki itu supaya menyiapkan kerja rumahnya.
Namun begitu, perbuatan itu bertukar tragedi apabila nyalaan api menyambar minyak pada badan Shaheer lantas membakar kanak-kanak itu.
Mendengar jeritan anak lelakinya, ibu mangsa, Shazia meluru masuk ke dalam bilik di mana kedua-dua ibu bapanya melemparkan selimut dan pakaian ke arah mangsa dalam usaha terdesak untuk memadamkan api. Namun, usaha mereka tidak mencukupi untuk menyelamatkannya.

Shazia membuat laporan polis mengenai perbuatan suaminya dua hari selepas kematian anaknya.
Polis menahan Nazir keesokan harinya dan dia akan kekal dalam tahanan sehingga perbicaraan mahkamah pada 24 September ini.
Pegawai polis tempatan, Salim Khan berkata, Nazir menjadi berang apabila Shaheer berkeras mahu keluar bermain layang-layang.
Dia mengarahkan anaknya menjawab beberapa siri soalan mengenai kerja sekolahnya, namun kanak-kanak itu memberi jawapan yang tidak memuaskan.
“Suspek memberitahu polis dia menyiram minyak tanah ke atas kanak-kanak itu dan menyalakan mancis dengan niat untuk menakut-nakutkan mangsa,” katanya. – Agensi


Penjaga zoo diserang dua buaya ‘berkomplot’ di hadapan pengunjung
Oleh KOSMO!

21 September 2022, 6:00 pm
JOHANNESBURG, Afrika Selatan – Seorang penjaga zoo di Afrika Selatan terselamat selepas diserang seekor buaya sepanjang 4.9 meter di hadapan pengunjung, lapor akhbar Daily Star semalam.
Sean Le Clus, 68, diserang ketika duduk di atas bahagian belakang badan reptilia seberat 660 kilogram (kg) itu selepas seekor buaya lain menyasarkannya.
Sean cuba dibaham oleh seekor buaya betina bernama July sebelum menjadi sasaran seekor buaya lain daripada spesies Nile bernama Hannibal.
Kejadian itu berlaku pada 10 September lalu di taman Crocodile Creek dalam wilayah KwaZulu Natal.
Ketika kejadian, Sean baru sahaja memberi makan July seekor ayam untuk menenangkannya semasa dia melakukan persembahan dengan duduk di atas Hannibal di hadapan orang ramai.
Bagaimanapun, ketika menepuk belakang kepala Hannibal, Sean tidak menyedari bahawa July tiba-tiba meluru ke arahnya.

Sean menarik kakinya daripada diterkam oleh buaya betina itu lalu menggunakan kayu untuk menyelamatkan diri.
Bagaimanapun, selepas perhatian Sean terganggu, Hannibal terus membuka rahangnya dan menggigit paha lelaki itu. Sean yang menjaga Hannibal selama 30 tahun terpaksa melepaskan diri daripada gigi haiwan itu sepanjang 12.7 sentimeter.
Dia kemudian melompat ke bahagian belakang kandang akibat panik dan kesakitan. Berpuluh-puluh pengunjung menjerit kerana terkejut melihat serangan itu.
“Sean mengalami luka pada pahanya dan menjahitnya sendiri serta kembali bekerja dalam masa 20 minit,” kata jurucakap Crocodile Creek kepada akhbar The South African. – AGENSI


KPDNHEP selaraskan maklumat PDRM, SKMM banteras scammer
Oleh MUHAMMAD SHAHIZAM TAZALI

21 September 2022, 5:50 pm
MELAKA – Kementerian Perdagangan Dalam Negeri dan Hal Ehwal Pengguna (KPDNHEP) akan menyelaras maklumat aduan berkaitan penipuan (scam) dengan agensi-agensi keselamatan bagi membanteras kegiatan jenayah itu.
Pengarah Bahagian Gerakan Kepenggunaan KPDNHEP, Adiratno Che Ani berkata, perbincangan mengenai perkara itu akan dibuat secara berperingkat termasuk bersama Polis Diraja Malaysia (PDRM) dan Suruhanjaya Komunikasi dan Multimedia Malaysia (SKMM).
“Langkah ini penting kerana kita hendak pastikan bahawa apabila aduan diterima, tindakan dapat diselaraskan antara jabatan atau agensi yang berkaitan dan jika melibatkan polis, sejauh mana pasukan itu hendak teruskan.
“Begitu juga dengan bidang kuasa kementerian, setakat mana ia dapat membantu menyelesaikan kes-kes seperti ini, cuma seperti yang saya katakan kita di peringkat kementerian lebih kepada mendidik,” katanya.
Beliau berkata demikian pada sidang akhbar selepas Program Cabaran Interaktif Pengguna Kelab Pengguna Sekolah (CIP KPS) peringkat negeri di sini, hari ini.
Mengulas lanjut, Adiratno berkata, bidang kuasa membabitkan kementerian, jabatan dan agensi yang berkaitan bagaimanapun tidak perlu diperluaskan.

“Dalam kes-kes penipuan (Macau Scam) kita anggap sebagai jenayah yang melibatkan bidang kuasa polis.
“Bagaimanapun, bidang kuasa pada polis dan SKMM sudah ada, hanya pelarasan sahaja yang tidak secara khusus,” jelasnya.
Dalam perkembangan lain, Adiratno turut memaklumkan, KPDNHEP telah menerima hampir 20,000 aduan membabitkan pelbagai kategori setakat Ogos lalu. – KOSMO! ONLINE


AirAsia catat rekod jualan baharu selepas pandemik
Oleh KOSMO!

21 September 2022, 5:58 pm
PETALING JAYA – Jualan promosi Lima Juta Tempat Duduk Percuma yang ditawarkan oleh AirAsia pada Isnin lalu telah mendapat sambutan baik daripada masyarakat apabila setengah juta tempat duduk telah dijual bagi penerbangan jarak dekat dan jauh dalam masa 48 jam sahaja.
Ini menandakan jualan pecah rekod untuk AirAsia dengan jumlah tempat duduk tertinggi dijual pada setiap hari sejak bermulanya Covid-19.
Ketua Pegawai Eksekutif Capital A, Tan Sri Tony Fernandes berkata, jualan hampir setengah juta tempat duduk telah ditempah hanya dalam masa dua hari pertama sahaja adalah satu pencapaian yang luar biasa untuk syarikat penerbangan dan industri pelancongan secara keseluruhan berikutan sekatan perjalanan yang hampir tiga tahun.
Menurut beliau, antara destinasi jarak dekat popular yang telah ditempah menerusi Jualan Tempat Duduk Percuma itu adalah ke Langkawi, Pulau Pinang dan Kota Kinabalu di Malaysia serta Phuket, Krabi dan Chiang Mai di Thailand, Bali di Indonesia dan Cebu di Filipina.
Penerbangan jarak jauh melalui AirAsia X dan Thai AirAsia X turut tersedia dengan tambang lebih nilai bermula daripada RM499 (termasuk cukai dan caj berkenaan) ke destinasi popular dari Kuala Lumpur dan Bangkok ke Korea Selatan, (Seoul), Australia (Melbourne, Sydney, Perth, Auckland), India (New Delhi) dan destinasi baharu ke Timur Tengah (Jeddah) dan Jepun (Tokyo dan Sapporo).
 “Sama seperti 21 tahun lalu apabila AirAsia mula melancarkan jualan besar-besaran, kami kini kembali menumpukan kepada media tradisional.

“Pencapaian hari ini amat membanggakan setelah hampir tiga tahun kami menempuh tempoh yang sukar untuk melihat kami melepasi rekod jualan harian pra-Covid sebanyak 230,000 tiket pada bulan Januari 2020,” katanya dalam kenyataan yang dikeluarkan. -KOSMO! ONLINE


Bapa mentua Adi Putra meninggal dunia
21 September 2022, 5:27 pm
PETALING JAYA – Pelakon Datuk Adi Putra memaklumkan bapa kepada isterinya, Aida Yusof iaitu Yusof Deraman meninggal dunia semalam.
Berita duka tersebut dikongsikan Adi atau Mohamed Hadi Putra Halim, 41, menerusi hantaran Instagramnya.
Menurut Adi, allahyarham bapa mentuanya menghembuskan nafas terakhir pada pukul 2.30 petang semalam.
“Assalamualaikum. Ayahanda kepada isteri saya, Almarhum Yusof Deraman telah pulang ke rahmatullah pada hari ini (semalam), 20 September pukul 2.30 petang.
“Semoga arwah ditempatkan dalam kalangan orang-orang beriman dan dihimpunkan bersama para solihin. Al-Fatihah,” tulisnya pada ruangan kapsyen.
Bagaimanapun, aktor filem Mat Kilau: Kebangkitan Pahlawan itu tidak berkongsi tentang punca kematian dan perincian lanjut tentang perkara tersebut.

Dalam ruangan komen, ramai rakan selebriti dan peminat menzahirkan ucapan takziah atas kehilangan Adi dan isterinya.
“Salam takziah. Semoha Allah permudahkan semua urusan,” titip pelakon Adam Shahz.
“Al-Fatihah dibaca. Salam takziah daripada Pablo sekeluarga,” komen pelakon Pablo Amirul.
Untuk rekod, Adi mendirikan rumah tangga bersama Aida atau nama sebenarnya Zuhaidah Yusof pada 14 April 2006, namun berpisah pada 2017.
Pasangan itu kemudian bernikah semula pada 18 Januari 2018. – KOSMO! ONLINE


Rakyat Kedah hampa pencapaian di Sukma
Oleh KOSMO!

21 September 2022, 5:28 pm
PETALING JAYA – Rakyat Kedah nampaknya sedikit kecewa dengan pencapaian yang ditunjukkan oleh atlet-atlet negeri Jelapang Padi itu dalam temasya Sukan Malaysia (Sukma) kali ini.
Ketika ini, kontinjen negeri tersebut sekadar berada di tempat lima tercorot dalam carta pungutan pingat semasa dengan memperolehi dua pingat emas.
Dua negeri lain iaitu Kelantan serta Perlis juga dilihat mendapat nasib yang sama dengan hanya memperolehi dua pingat emas sahaja sepanjang temasya tersebut berlangsung ketika ini.
Menerusi Facebook Penyokong Setia Hujau Kuning, ternyata ramai peminat sukan dari negeri tersebut kecewa dengan prestasi terkini kontinjen Kedah.
Kedudukan terkini pungutan pingat Sukma yang dikongsi di Facebook Penyokong Setia Hujau Kuning.
” MB (menteri besar) kita hanya tahu jaga tepi kain orang saja. Sebab tu pembangunan sukan di Kedah macam ni,” ujar Muhd Subri Haron.
” Johor dahsyat sungguh memang program pembangunan sukan mereka menjadi, basikal yang Terengganu kuasai pun mereka boleh kuasai, bab ni kita sokong sungguh, sedih tengok negeri kita,” kata Khairun Aman Ramli.

” Sukan untuk negeri Kedah Darul Aman memang di anak tiri, sekadar melepas batuk di tangga exco pakat lena di ulit mimpi di siang hari,” kata Azizi Johari. – KOSMO! ONLINE.


Pesara kerajaan ditahan kes salah guna jawatan dapatkan rumah di Langkawi
Oleh MOHD. RAFIE AZIMI

21 September 2022, 5:40 pm
ALOR SETAR – Seorang pesara kerajaan di sebuah Pejabat Daerah dan Tanah di negeri ini ditahan kerana disyaki menyalahgunakan jawatannya semasa proses pengambilan tanah bagi projek Lebuhraya Langkawi pada 2005.
Menurut sumber, lelaki berusia 69 tahun itu ditahan di pejabat Suruhanjaya Pencegahan Rasuah Malaysia (SPRM) Kedah di sini kira-kira pukul 3 petang, semalam.
“Dia ditahan bagi membantu siasatan kes salah guna jawatannya semasa proses pengambilan tanah oleh kerajaan bagi projek Lebuhraya Langkawi pada tahun 2005.
“Lelaki terbabit didakwa melakukan perkara itu bagi mendapatkan suapan iaitu sebuah rumah di Sungai Menghulu, Langkawi dekat sini untuk dirinya sendiri ketika masih dalam perkhidmatan,” katanya.
Suspek dilepaskan dengan jaminan SPRM sebanyak RM15,000 dengan seorang penjamin atas faktor umur dan kesihatan.
Sementara itu, Pengarah SPRM negeri, Datuk Shaharom Nizam Abd. Manap mengesahkan penahanan lelaki terbabit.

“Kes disiasat di bawah Seksyen 23 Akta SPRM 2009,” ujarnya. – KOSMO! ONLINE


Salah orang bos – Caprice tidak gentar disaman
Oleh NUR EMIRA SAIZALI

21 September 2022, 5:29 pm
PETALING JAYA – “Saya tidak akan berhenti dan berdiam diri.”
Itu antara kenyataan penyanyi rap sensasi Caprice selepas ahli perniagaan, Datuk SM Faisal SM Nasimuddin Kamal memfailkan saman terhadapnya atas dakwaan memuat naik hantaran berbaur fitnah di Instagram yang mengaitkan usahawan itu dengan kes bekas isterinya, Emilia Hanafi.
Menurut Caprice atau nama sebenarnya Ariz Ramli, 34, dia tidak gentar dengan hal tersebut dan akan terus membantu lebih ramai mangsa.
“Insya-Allah saya akan sentiasa membantu mangsa-mangsa yang minta tolong di luar sana,
“Kami tidak akan berhenti atau berdiam diri,” katanya dalam satu hantaran Instagram.
Tambahnya, terdapat pihak yang meminta memadam video berkaitan kes tersebut daripada akaun media sosialnya.

“Saya juga diminta untuk memadam video ini dan minta maaf, salah seorang bos,” katanya lagi
Dalam masa sama, dia turut memuat naik kembali video yang pernah dikongsinya berkaitan kes mahkamah penahanan Emilia pada akhir Jun lalu.
Dalam video tersebut, Caprice mempersoalkan tindakan Faisal yang membiarkan ibu kepada anak-anaknya dimasukkan ke dalam penjara.
Semalam, SM Faisal, 43, selaku plaintif memfailkan saman itu di Mahkamah Sesyen di sini menerusi Tetuan Akberdin & Co pada 15 Ogos lalu dengan menamakan Caprice atau nama sebenarnya Ariz Ramli, 36, sebagai defendan.
Dalam kenyataan sama, plaintif mendakwa insiden itu kemudian dimanipulasikan oleh pihak-pihak tertentu dengan niat mala fide (niat jahat) tanpa sebarang rujukan atau klarifikasi daripada pihak plaintif.
Kata plaintif, sehari selepas itu, defendan dengan niat sama turut mengherdik, mencemuh dan memburukkan plaintif atau Mahkamah Syariah dengan memuat naik video atau hantaran melalui Instagramnya pada 28 Jun lalu.
Pada 26 Jun lalu, Emilia diperintah menjalani hukuman penjara tujuh hari atas kesalahan gagal mematuhi perintah Mahkamah Tinggi Syariah di sini, berhubung tarikh lawatan tiga anaknya. – KOSMO! ONLINE


Mahkamah: Ketua pegawai pentadbiran didenda RM56,000 guna dokumen palsu
Oleh KAMARIAH KHALIDI

21 September 2022, 4:44 pm
PUTRAJAYA – Mahkamah Sesyen Kuala Lumpur hari ini memerintahkan ketua pegawai pentadbiran syarikat Famox Plantation (M) Sdn Bhd membayar denda RM56,000 selepas mengaku bersalah atas tiga pertuduhan menggunakan dokumen penyata akaun dan pembayaran baucer palsu pada Julai tahun lalu.
Tertuduh, J. Jayasri Nair, 30, dijatuhi hukuman itu selepas membuat pengakuan bersalah di hadapan Hakim Azura Alwi.
Mahkamah turut memerintahkan tertuduh dipenjara 32 bulan jika gagal membayar denda tersebut.
Mengikut pertuduhan pertama, tertuduh didakwa dengan curang menggunakan sebagai tulen dokumen penyata akaun Agro Bank Berhad atas nama syarikat Famox Plantation bertarikh 21 April 2021 yang mana tertuduh mempunyai sebab untuk mempercayai bahawa dokumen tersebut adalah palsu.
Manakala pertuduhan kedua dan ketiga, tertuduh didakwa dengan curang menggunakan sebagai tulen dokumen pembayaran baucer masing-masing berjumlah RM6,400 bertarikh 3 Januari 2021 dan 23 Mei 2021 yang mana tertuduh mempunyai sebab untuk mempercayai dokumen tersebut adalah palsu.
Dia dituduh berbuat demikian di Pejabat Unit Transformasi Masyarakat India Malaysia (MITRA), Kementerian Perpaduan Negara, Pusat Pentadbiran Kerajaan Persekutuan Putrajaya pada 28 Julai 2021.

Pertuduhan dikemukakan mengikut 471 Kanun Keseksaan dan boleh dihukum di bawah Seksyen 465 Kanun Keseksaan.
Pendakwaan dikendalikan Timbalan Pendakwa Raya Suruhanjaya Pencegahan Rasuah Malaysia, Muhammad Asraf Mohd Tahir.
Mahkamah kemudian memutuskan tertuduh dijatuhkan hukuman denda RM20,000 bagi pertuduhan pertama atau penjara 12 bulan jika gagal membayar denda berkenaan manakala bagi pertuduhan kedua dan ketiga, tertuduh dijatuhkan hukuman denda RM18,000, jika gagal bayar penjara 10 bulan bagi setiap pertuduhan. Tertuduh kemudian membayar denda berkenaan. – KOSMO! ONLINE


Taufan Fiona cecah Kategori 4, menuju ke arah Bermuda
Oleh KOSMO!

21 September 2022, 4:39 pm
SAN JUAN, PUERTO RICO – Taufan Fiona kini memasuki Kategori 4 hari ini ketika ia bergerak dari Kepulauan Turks dan Caicos menghala ke Bermuda, kata Pusat Taufan Kebangsaan (NHC).
“Laporan dari pesawat Rizab Tentera Udara Hurricane Hunter menunjukkan bahawa kelajuan angin maksimum kini menghampiri 210 kilometer sejam dengan tiupan lebih tinggi,” kata NHC sambil menambah, Fiona akan membadai Bermuda lewat esok (Khamis).
Taufan itu sebelum ini membadai Puerto Rico di mana sekurang-kurangnya dua orang terbunuh, lapor portal berita MailOnline semalam.
Taufan besar itu adalah yang pertama pada musim kali ini. Ia mencetuskan banjir kilat di Puerto Rico yang meragut nyawa seorang lelaki berusia 58 tahun selepas dihanyutkan oleh Sungai La Plata di belakang rumahnya di bandar Comerio, lapor CNN.
Ketika taufan itu menyebabkan lebih satu juta orang terputus bekalan elektrik atau air di wilayah Amerika Syarikat (AS) tersebut, lelaki kedua berusia 30-an dilaporkan maut selepas cuba menghidupkan generator di rumahnya.
Lebih 1,000 orang telah diselamatkan daripada banjir ketika pulau itu beransur pulih daripada kemusnahan akibat Taufan Maria yang melanda lima tahun lalu.

Kebanyakan kawasan di pulau itu berkemungkinan tidak mempunyai bekalan kuasa selama beberapa hari, demikian menurut pihak berkuasa yang bertungkus lumus membekalkan elektrik ke hospital dan perkhidmatan kecemasan.
Walaupun Taufan Fiona dijangka menuju ke utara ketika membadai pulau-pulau lain di Carribean sambil menjauhi tanah besar AS, NHC yang berpangkalan di Miami berkata, Puerto Rico dijangka menerima taburan hujan sehingga 20 sentimeter atau lebih pada minggu ini.
 “Hujan akan terus menyebabkan banjir yang mengancam nyawa selain bencana banjir lumpur dan tanah runtuh di seluruh Puerto Rico,” kata NHC dalam satu kenyataan. – AFP/AGENSI


Mahkamah: Bella sebut ‘panas’, ‘cili’ buat isyarat tangan diikat – Pakar
Oleh NUZULSHAM SHAMSUDDIN

21 September 2022, 4:20 pm
KUALA LUMPUR – Seorang pakar psikiatri memberitahu Mahkamah Sesyen di sini bahawa remaja perempuan Sindrom Down Bella membuat ‘gesture’ (isyarat) dengan kedua-dua tangannya diikat dan menunjukkan matanya.
Pakar Psikiatri Dr. Wan Asyikin Wan Azlan, 37, yang juga saksi pendakwaan ke-17 berkata Bella membuat gesture itu secara sukarela ketika beliau bersama dua lagi individu menemubual remaja tersebut dalam sebuah bilik di Hospital Tunku Azizah (HTA) pada 30 September 2021.
“Saya bertanya kepada Bella semasa di rumah penjagaan, Bella pandai buat apa dan Bella menerangkan dia melipat dan menjemur baju, menyusun barang, mengemop dan membuat air.
“Saya bertanya kepada Bella sama ada dia membuat air panas atau sejuk, remaja itu terus membuat gesture (isyarat) tangannya diikat dan ada menyebut ‘panas’,” kata saksi tersebut ketika pemeriksaan utama oleh Timbalan Pendakwa Raya Nor Azizah Mohamad.
Saksi itu turut berkata selain menunjukkan isyarat kedua-dua tangannya diikat Bella juga menunjukkan mata sambil menyebut ‘cili’ tanpa ditanya.
Dalam pada itu, disoal Azizah mengenai bagaimana Bella boleh menyebut panas, saksi itu menjawab ‘seingat saya Bella boleh menyebut panas’.

Semasa prosiding saksi itu turut bertanya dua soalan kepada Bella adakah dia mahu berjumpa dengan Bainun (Siti Bainun) dan adakah hendak balik ke Rumah Bonda, Bella menggelengkan kepala.
Menurut saksi itu meskipun Bella menjawab apa yang ditanya, remaja itu mempunyai ketidakupayaan intelektual .
“Namun Bella masih boleh menguruskan diri sendiri serta boleh berkawan dengan kanak-kanak lain,” kata saksi itu.
Sebelum ini pada Mac lalu, saksi pendakwaan pertama Zurianty Sudin, 39, yang juga rakan kepada Siti Bainun dalam keterangannya berkata Bella ada memberitahu bahawa dia di ‘cili’, dijirus air panas dan diikat.
Ujar Zurianty, perkara itu dimaklumkan ketika dia dan Bella di dalam ambulans semasa mereka dalam perjalanan ke Hospital Kuala Lumpur (HKL) pada Jun 2021.
Sementara itu semasa disoal balas oleh peguam Nur A’minahtul Mardiah Md. Nor, saksi itu bersetuju dengan cadangan peguam bahawa beliau tidak pernah melihat Bella mengemop, mengemas, menyapu dan menyediakan air minuman selain tidak pernah berjumpa dan berbual dengan Siti Bainun.
Kepada cadangan peguam bahawa tiada keterangan dari Bella menyebut perkataan ‘disimbah’ panas atau ‘simbah’ saksi itu menjawab ‘setuju’.
Terdahulu pada prosiding sesi pagi, seorang doktor sebuah klinik memberitahu Siti Bainun ada datang ke kliniknya untuk mendapatkan ubat bagi rawatan kecederaan air panas untuk pada Jun tahun lalu.
Saksi pendakwaan ke -16 Dr. Rashid Khan Mohamad yang merupakan doktor yang berkhidmat di Klinik Setapak dan Surgeri berkata Siti Bainun datang ke kliniknya pada 2 Jun 2021 apabila mengadu ‘anaknya’ tersimbah air panas pada 9 Mei (9 Mei 2021) selain Siti Bainun hendak ubat termasuk dirinya.
“Untuk Siti Bainun saya memberikan dua jenis tablet iaitu voltaren dan motilium manakala untuk ‘anaknya’ (Bella) saya berikan Combidem cream dan tablet pirton,” kata saksi itu.
Sementara itu semasa pemeriksaan utama oleh Timbalan Pendakwa Raya Fazeedah Faik apakah fungsi ubat-ubat tersebut, saksi itu dia antaranya adalah untuk mengurangkan keradangan ,kurangkan kegatalan dan jangkitan kuman.
Perbicaraan di hadapan Hakim Mahkamah Sesyen Izralizam Sanusi bersambung lagi esok. – KOSMO! ONLINE


Empat dicekup, tak sempat serah 5.4kg dadah
Oleh AZMI NORDIN

21 September 2022, 4:31 pm
KUALA LUMPUR – Empat ahli sindiket pengedaran dadah diberkas ketika menghantar bahan larangan itu kepada pelanggan mereka di kawasan tempat letak kereta, Taman Sri Sentosa, di sini kelmarin.
Timbalan Ketua Polis Kuala Lumpur, Datuk Yahaya Othman berkata, serbuan ke atas sindiket yang aktif empat bulan lepas itu dilakukan sekitar pukul 7.35 malam.
Katanya, dalam serbuan sama, Jabatan Siasatan Jenayah Narkotik Kuala Lumpur menerusi Ops Tobias merampas sebanyak 5.4 kilogram (kg) dadah jenis syabu untuk dipasarkan sekitar ibu negara.
“Mereka yang diberkas merupakan penganggur berusia 34 hingga 43 tahun. Tiga daripada mereka positif ganja dan mempunyai rekod jenayah dan kes dadah.
“Siasatan awal mendapati dadah bernilai RM193,680 itu hanya dibekalkan pada pelanggan yang dikenali,” katanya dalam kenyataan di sini hari ini.
Menurut beliau, pihaknya percaya dadah itu dibawa masuk dari negeri di utara ke ibu negara dan boleh dibekalkan kepada 10,760 penagih sekiranya terlepas ke pasaran.

“Keempat-empat suspek direman sehingga 26 september ini di bawah Seksyen 117 Kanun Tatacara Jenayah.
“Kes disiasat mengikut Seksyen 39B Akta Dadah Berbahaya 1952 bagi membantu siasatan,” ujarnya. – KOSMO! ONLINE.


‘Pelajar, belajar berdikari jangan malas!’
Oleh KOSMO!

21 September 2022, 5:22 pm
PETALING JAYA – Tidak dinafikan ramai yang terkesan dengan kos sara hidup yang semakin ‘menggila’ termasuk pelajar-pelajar yang ingin menyambung pelajaran ke peringkat lebih tinggi.
Bukan kos barangan sahaja yang melambung hari demi hari malah keperluan tempat tinggal dan pengangkutan juga tidak terkecuali sehingga membebankan golongan itu seperti yang tular baru-baru ini.
Namun, menerusi coretan di Facebook Normaliza Mahadi, pelajar di negara ini disaran untuk mencontohi pelajar di luar negara yang disifatkan lebih bijak berdikari dan mencari peluang.
“Tengok YouTube macam mana orang jadikan kereta kancil sebagai ‘camping car’. Boleh tidur, masak dan simpan barang. Kalau di luar negara ramai pelajar kolej duduk dalam kereta sebab tak ada duit nak sewa rumah. Elok dia orang hidup dan graduasi.
“Nak masuk kolej beli kereta tunai. Tak dapat asrama jadikan je kancil ni tempat tidur. Pagi mandi kat masjid atau kolej,” katanya.
Selain itu Normaliza turut memberikan beberapa tip berguna untuk membeli sebuah kereta kancil yang dilihat lebih praktikal dan menjimatkan untuk mereka yang bergelar pelajar.

“Budak-budak yang nak masuk kolej sesuai ada kereta ni. Masa cuti sekolah tingkatan 4 dan 5 tu pergi kerja. Simpan duit dan ambil lesen.
“Ada kereta kancil yang dijual lebih kurang RM3,000. Baiki sana sini lebih kurang RM2,000, tukar nama, cukai jalan dan insuran katalah RM1,000. Jumlah dalam RM6,000 dan boleh travel ke mana sahaja.
Selain itu tegasnya, cuti sekolah juga sebaiknya dimanfaatkan dengan mencari wang saku bukan hanya goyang kaki di rumah.
“Masa sekolah (cuti) ni pergilah cari duit lebih. Mak bapak bukan senang. Usahalah sendiri nak belajar jangan harap semua kat mak bapak.
“Ini semua harap mak bapak. Cuti sekolah tidur sampai petang basuh pinggan pun pemalas (kepada yang bukan macam ni jangan kecil hati),” katanya. – KOSMO! ONLINE


Peniaga, penduduk Pantai Kundor rugi ribuan ringgit akibat ribut
Oleh AMRAN MULUP

21 September 2022, 4:15 pm
MELAKA – Seorang peniaga asam pedas terkedu apabila mendapati gerai perniagaan di Pantai Puteri, di sini ranap dihempap pokok yang tumbang akibat ribut, semalam.
Maizatul Aini Basri, 36, berkata, dia mengalami kerugian hampir RM15,000 apabila kabin yang dijadikan tempat berniaga dan dan semua peralatan memasak rosak.
“Semua barangan rosak dan pecah serta tidak boleh digunakan, kabin juga ranap dihempap pokok.
“Buat masa ini saya menggunakan khemah buat sementara waktu untuk menjalankan perniagaan selewat-lewatnya minggu depan,” katanya ketika ditemui, di sini, hari ini.
Difahamkan bencana ribut yang berlaku kira-kira pukul 3 pagi turut menjejaskan 15 buah rumah di Kampung Pantai Rombang yang mengalami kerosakan bumbung dan dinding.
Seorang penduduk, Wardiani Ayu Baba, 35, berkata, ribut berkenaan telah meruntuhkan tembok di sebelah rumahnya sehingga menghempap dinding ruang tamu.

“Dinding ruang tamu rumah rosak ditimpa pokok, kini saya dan suami hanya ‘tidur-tidur ayam’ kerana bimbang ribut berulang memandangkan perubahan cuaca kebelakangan ini sukar diramal.
“Kami masih terkejut kerana tidak pernah mengalami kejadian yang menakutkan itu sepanjang lapan tahun menetap di Solok Hasan Yasin, Kampung Pantai Rombang,” katanya.
Dalam pada itu, Ahli Dewan Undangan Negeri (ADUN) Pantai Kundor, Tuminah Kadi berkata, kawasan yang terlibat bencana adalah Tanjung Kling, Pantai Rombang, Kampung Lereh, Kampung Gelam, Pantai Kundor, Kampung Pengkalan Lanjut dan Pantai Puteri.
“Semua mangsa telah menerima bantuan bencana termasuk wang ihsan dan kit makanan dan menunggu bantuan daripada pejabat daerah.
“Bagi penghuni 15 buah rumah yang terjejas akibat beberapa kepingan atap zink diterbangkan angin kuat, mereka akan menerima bantuan bencana untuk membaiki kerosakan yang berlaku,” katanya. – KOSMO! ONLINE


Kenaikan paras air laut bakal rugikan AS RM493 bilion
Oleh KOSMO!

21 September 2022, 4:30 pm
WASHINGTON – Satu laporan dikeluarkan sebuah organisasi penyelidikan bukan berasaskan  keuntungan, Climate Central mendedahkan kenaikan paras air laut akan membanjiri sebahagian besar Amerika Syarikat (AS) dan menenggelamkan tanah bernilai berbilion dolar, lapor stesen penyiaran NBC semalam.
Kajian itu turut menjangkakan nilai kerugian yang berkemungkinan dihadapi oleh pasaran hartanah di AS akibat kenaikan paras air laut boleh mencecah lebih AS$108 bilion (RM493 bilion) menjelang akhir abad ini.
Ia juga mendapati bahawa hampir 650,000 bidang tanah milik persendirian yang berukuran lebih 1.6 juta hektar akan tenggelam di bawah garisan air pasang dalam tempoh 30 tahun akan datang.
Oleh kerana semua tanah di bawah garisan pasang surut adalah milik kerajaan menurut undang-undang, insiden air pasang pada asasnya boleh melesapkan sejumlah besar kekayaan persendirian yang boleh dikenakan cukai.
Ini secara tidak langsung akan mengurangkan hasil cukai harta dengan ketara di kawasan pantai yang dikhuatiri oleh pakar boleh memufliskan kerajaan tempatan.
Selama beribu tahun, garisan pasang surut tidak pernah berubah.

“Tanah pasang surut dan air laut, terbuka kepada orang ramai kerana ia boleh dilayari dan berstatus umum,”kata Pengarah Program Undang-undang dan Dasar Alam Sekitar Georgetown, Peter Byrne.
Namun, apabila planet semakin panas, garisan pasang surut lama kini sudah berada di kawasan bukit dan bukan di pesisir pantai seperti zaman dahulu.
Kajian mendapati bahawa kawasan sebesar negeri New Jersey yang kini berada di atas air akan ditenggelami air pasang besar pada tahun 2050.
“Kenaikan paras air laut akhirnya akan ‘merampas’ tanah yang kini didiami manusia. Ia sesuatu yang berada di luar kawalan kita,”  kata penasihat kanan Climate Central dan penulis laporan, Don Bain. – Agensi


Banjir: 141 kawasan ‘hotspot’ di Johor
Oleh MOHAMAD FAIZAL HASHIM

21 September 2022, 4:51 pm
JOHOR BAHRU – Angkatan Pertahanan Awam Malaysia (APM) Johor telah mengenal pasti sebanyak 141 kawasan titik panas berlaku kejadian banjir di seluruh negeri ini.
Pengarah APM Johor, Penolong Pesuruhjaya Kamal Mokhtar berkata, kolektif data mengenai kawasan yang dikesan kerap berlaku banjir kilat dan banjir besar itu diperolehi sejak lima tahun yang lalu.
Beliau berkata, kesemua 10 daerah di negeri ini termasuk Segamat, Pontian dan Tangkak berisiko berlaku banjir pada Monsun Timur Laut yang diramal berlaku bermula November ini hingga Mac depan.
“Sehubungan itu, kita telah bersedia dengan kekuatan 1,000 anggota untuk digerakkan pada bila-bila masa bagi menghadapi apa jua bencana yang berlaku di peringkat negeri ini.
“Dari segi keanggotaan dan logistik, itu sudah mencukupi kerana bukan APM sahaja yang di digembleng ketika Monsun Timur Laut sebaliknya diperkuatkan dengan pelbagai agensi terlibat.
“Jadi, tidak timbul isu tidak cukup keanggotaan serta kelengkapan logistik kerana boleh memohon daripada agensi yang lain bagi melengkapkan kekuatan tersebut,” katanya.

Beliau berkata demikian selepas uji lari sistem awam (PWS) APM di Pejabat APM Daerah Johor Bahru, di sini hari ini.
Kamal berkata, kerajaan Negeri telah mengadakan mesyuarat Jawatankuasa Pengurusan Bencana bagi membincangkan mengenai persediaan setiap agensi di ketika Monsun Timur Laut bagi tahun ini dan tahun hadapan.
Katanya, bagi APM sendiri, kita telah melaksanakan beberapa langkah proaktif ataupun langkah awal untuk kita bersiap siaga dalam apa jua bencana yang berlaku di negeri Johor.
“Johor mengalami cuaca yang agak lembap dan berlaku beberapa banjir kilat di setiap daerah sepanjang tahun ini. Susulan itu, kita sudah bersiap siaga daripada awal tahun sehingga akhir tahun ini.
“Kita telah pun melaksanakan banyak jenis latihan di peringkat negeri sebagai persediaan menghadapi banjir di negeri ini yang dijangka bermula daripada Disember sehingga bulan Februari depan,” katanya.
Katanya, APM juga akan menggunakan siren PWS jenis elektrik di Pejabat APM Daerah Johor Bahru bagi memberi amaran mengenai ancaman bencana, kecemasan dan ketenteraman.
Tambahnya, ia juga berfungsi sebagai medium untuk melatih dan mendidik orang awam bagi mengambil tindakan sewajarnya dalam situasi memerlukan selain membuat pengumuman dan pemberitahuan awam. – KOSMO! ONLINE


Ribut petir di lapan negeri petang ini
Oleh MARLIA ZAKARIA

21 September 2022, 4:12 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di lapan negeri melibatkan bahagian utara, timur dan barat Semenanjung serta Sabah petang ini.
MetMalaysia dalam kenyataan memaklumkan, keadaan cuaca buruk dilihat tertumpu di Kedah (Kubang Pasu, Yan, Pendang, Kuala Muda, Kulim dan Bandar baharu) dan hampir keseluruhan Perak (Kerian, Larut, Matang dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak,Batang Padang dan Muallim).
“Keadaan tersebut juga dijangka berlaku di keseluruhan Perlis dan berlarutan sehingga 6 petang ini.
“Ribut petir dan hujan lebat dilaporkan turut berlaku melibatkan Kelantan (Jeli dan Tanah Merah), Terengganu (Setiu, Kuala Nerus, Kuala Terengganu, Marang, Dungun, dan Kemaman) dan Pahang (Tanah Tinggi Cameron, Lipis, Bentong dan Bera),” katanya di Facebook, sebentar tadi.
Dalam pada itu, MetMalaysia juga mengeluarkan amaran sama di Selangor merangkumi daerah Sabak Bernam, keseluruhan Negeri Sembilan dan Melaka.
Bagi Sabah pula, hujan lebat diramalkan melanda Tawau, Lahad Datu, Sandakan dan Kinabatangan. – KOSMO! ONLINE


Remaja tidak boleh terkena air akibat alahan
Oleh KOSMO!

21 September 2022, 5:00 pm
BUFFALO, Missouri – Seorang remaja perempuan mengalami sejenis sindrom yang jarang berlaku apabila dia mempunyai alahan terhadap air yang menghasilkan kesan seperti dibakar ke atas badannya, lapor portal berita MailOnline semalam.
Remaja dari negeri Missouri, Amerika Syarikat (AS), Sadie Tessmer berkata, alahan yang digelar ‘aquagenic urticaria’ mula menyerangnya pada akhir tahun lalu.
“Keadaan ini menghalang saya untuk keluar berenang di pantai, bermain kayak di tengah tasik atau berpeluh semasa berlatih bola sepak.
“Air membuatkan badan saya kelihatan seperti dibakar api dan ruam-ruam merah akan muncul. Sepanjang musim panas lalu, saya hanya tinggal di rumah dan mengelak semua aktiviti luar yang menyebabkan saya berpeluh,” jelasnya.
Tessmer masih boleh meminum air tetapi mesti menggunakan penyedut minuman bagi mengelakkan cecair itu menyentuh bibirnya.
Alahan kepada air sangat jarang berlaku, dengan hanya kira-kira 100 orang atau kurang daripada satu dalam 230 juta dianggap terjejas di seluruh dunia.

Tiada penawar yang boleh ditawarkan kepada penghidap sindrom itu dan pakar memberi amaran bahawa serangan ruam boleh membawa maut jika ia menjadi terlalu teruk.
Tessmer sebelum ini tidak mempunyai masalah dengan air dan suka berenang, bermain bola sepak atau pergi ke pantai sehingga akhir 2019. – Agensi


Lelaki tawar khidmat jadi ‘kambing hitam’ kesalahan trafik
Oleh KOSMO!

22 September 2022, 9:30 pm
MADRID, SEPANYOL – Pihak berkuasa Sepanyol baru-baru ini memberkas seorang lelaki yang mengaku melakukan kesalahan memandu bagi pihak hampir 100 individu lain demi mendapatkan wang dalam usaha memastikan rekod pemanduan pelanggannya kekal bersih, lapor laman berita Oddity Central semalam.
Pengawal Awam bagi Kepulauan Balearic berkata, pihaknya menahan seorang lelaki keturunan Armenia yang mengiklankan  perkhidmatan luar biasa itu secara online.
Lelaki yang identitinya tidak didedahkan itu menawarkan khidmat mengaku kesalahan lalu lintas yang dilakukan pemandu lain dan memastikan rekod pelanggannya bersih tanpa sebarang saman.
Dia mengenakan bayaran antara €75 hingga €200 (RM336 hingga RM897) bagi setiap mata yang ditolak daripada lesen memandunya.
Kegiatan suspek mula dihidu pada pertengahan 2021 apabila Pengawal Trafik Awam Mallorca menyiasat satu insiden di mana seorang penunggang motosikal ditahan untuk melakukan ujian pernafasan.
Ketika ditahan, lelaki tersebut didapati ada melakukan beberapa kesalahan berbeza.

Bagaimanapun, selepas polis  mengeluarkan notis saman terhadapnya, seorang lelaki berketurunan Armenia dilaporkan muncul dan mendakwa bahawa dia merupakan pesalah kepada semua kesalahan lelaki berkenaan.
Selepas disiasat, polis mendapati bahawa suspek tidak mempunyai lesen motosikal, tiada mata memandu yang sah serta tidak berada di Mallorca pada hari penunggang motosikal berkenaan disaman.
Siasatan lanjut mendedahkan bahawa lelaki Armenia itu mengaku membuat beberapa kesalahan trafik selain lesen memandunya telah digantung.
Dalam semua kes, suspek mengaku menjadi penunggang pada motosikal yang didapati ada melakukan  kesalahan trafik, meskipun nama pemilik kenderaan adalah individu lain.
Selain itu, polis turut mendapati bahawa suspek mengiklankan perkhidmatannya sebagai ‘kambing hitam’ kepada orang lain yang melakukan kesalahan memandu.
Menurut sumber Pengawal Awam, suspek telah membantu tidak kurang daripada 91 orang dari seluruh Sepanyol setakat dia ditahan. – Agensi


Operasi SAR di tapak runtuhan batu kuari ditamatkan
Oleh ASLIZA MUSA

22 September 2022, 10:38 pm
IPOH – Selepas enam bulan operasi mencari dua mangsa yang tertimbus runtuhan batu di tapak kuari dekat Keramat Pulai di sini dijalankan, pasukan mencari dan menyelamat akhirnya menghentikan pencarian hari ini.
Ketua Polis Perak, Datuk Mohd. Yusri Hassan Basri berkata, operasi tersebut ditamatkan berikutan penemuan rangka tulang dipercayai milik kedua-dua mangsa dan dua bangkai jengkaut sejak kelmarin.
“Operasi yang disambung hari ini berjaya membawa keluar rangka jengkaut yang dipercayai dikendalikan mangsa kedua dari timbunan batu di tempat kejadian.
“Pencarian di kawasan berhampiran juga menemukan tulang dan cebisan pakaian disyaki milik mangsa kedua.
“Kesemua penemuan itu dihantar ke Jabatan Forensik Hospital Raja Permaisuri Bainun (HRPB) untuk tujuan bedah siasat dan ujian asid deoksiribonukleik (DNA) bagi pengesahan identiti,” katanya di sini hari ini.
Kejadian runtuhan batu di tapak kuari pada 8 Mac lalu sekitar pukul 9.15 pagi mengakibatkan dua mangsa tertimbus iaitu Itam Lasoh, 43, dan Kheow Loo Siew Soon, 49.

Seorang lagi mangsa berusia 35 tahun yang mengalami patah tulang kaki dihantar ke HRPB untuk rawatan, manakala rakannya berusia 38 tahun cedera ringan. – KOSMO! ONLINE


Ubah laluan punca kemalangan dan sesak 7km di Lebuh Raya Utara-Selatan
Oleh NOR AINNA HAMZAH

22 September 2022, 10:28 pm
REMBAU – Gara-gara sebuah lori mengubah haluan dari lorong tengah ke lorong laju, seorang maut, manakala, seorang parah dan 11 cedera dalam nahas empat buah kenderaan di kilometer 225, Lebuh Raya Utara-Selatan (arah Utara), di sini, petang tadi.
Kemalangan itu melibatkan sebuah lori dengan van polis dan beberapa kenderaan lain.
Bahkan, trafik sesak lebih tujuh kilometer di kedua-dua arah lebih tiga jam.
Dalam kejadian pukul 3.40 petang berkenaan, pemandu lori, Mohd Zaki Taib, 47, disahkan meninggal dunia di lokasi kejadian oleh pasukan paramedik susulan mengalami kecederaan parah di bahagian kepala.
Menurut Ketua Polis Daerah Rembau, Deputi Superintendan Hazri Mohamad, tujuh anggota Jabatan Siasatan Jenayah (JSJ) Ibu Pejabat Polis Daerah Johor Bahru Utara pula cedera dan kini masing-masing dirawat di tiga buah hospital berlainan iaitu di Hospital Melaka, Alor Gajah dan Seremban.
“Pemandu van polis, Lans Koperal Henry Chan Hui Chuan, 27, mengalami kecederaan ringan dan dirawat di Zon Kuning Hospital Melaka. Penumpang van polis, Lans Koperal Mohd Shukri Ayob, 28, mengalami kecederaan parah di kaki dan dirawat di Zon Merah Hospital Melaka.

“Dua anggota lagi, Koperal Rizuan Rahman, 34, dan Lans Koperal, Mohamad Firdaus Abd Sani, 33, cedera ringan serta dirawat di zon kuning Hospital Seremban.
“Dua lagi anggota iaitu Sarjan Majid Baba, 53, dan Koperal Mohd Azizul Saiful, 34, juga mengalami kecederaan ringan dan dirawat di Zon kuning Hospital Alor Gajah,” katanya dalam satu kenyataan.
Ujar Hazri lagi, selain lori muatan cat jenis Hino serta van polis jenis Toyota Hiace berkenaan, dua buah kenderaan lain yang turut terlibat dalam kemalangan tersebut ialah Toyota Camry dan kenderaan pelbagai guna (MPV) jenis Perodua Alza.
Menurutnya, kelima-lima individu berusia 32 tahun hingga 64 tahun dalam kereta jenis Toyota Camry mengalami kecederaan ringan dan dirawat di Zon Kuning Hospital Rembau.
“Manakala, dua lagi individu dalam Perodua Alza, berusia 22 tahun tidak mengalami sebarang kecederaan.
“Berdasarkan siasatan awal mendapati, lori berkenaan dalam perjalanan dari arah Senawang menghala ke Ayer Keroh memandu dilorong tengah
Menurutnya, sampai di tempat kejadian, lori berkenaan mengubah haluan ke lorong laju menghimpit Toyota Camry dan Perodua Alza lalu melanggar besi penghadang lebuh raya di bahagian tengah, lalu masuk ke laluan bertentangan merempuh van polis yang bergerak dari arah Ayer Keroh menghala ke Senawang.
“Mayat mangsa telah dihantar ke Jabatan Perubatan Forensik Hospital Rembau untuk proses bedah siasat esok,” katanya.
Kes disiasat di bawah Seksyen 41 (1) Akta Pengangkutan Jalan (APJ) 1987. – KOSMO! ONLINE


Curi rak restoran demi belanja sekolah anak
Oleh KOSMO!

22 September 2022, 10:00 pm
JAKARTA – Seorang lelaki di Bogor, wilayah Jawa Barat dicekup orang ramai kerana mencuri rak hadapan sebuah restoran bagi mendapatkan wang untuk membiayai persekolahan anaknya, lapor laman berita Detik semalam.
Berdasarkan video yang dikongsikan di media sosial, lelaki yang hanya dikenali sebagai AAL, 42, itu ditangkap oleh orang ramai yang sesekali memukulnya kerana mencuri.
Menurut Ketua Perhubungan Awam Polis Bogor, Iptu Desi Triana, kejadian itu berlaku pada malam Selasa lalu dan suspek diberkas polis  pagi semalam.
“Menurut maklumat, suspek mencuri kerana faktor ekonomi. Dia tidak mempunyai wang untuk diberikan sebagai belanja sekolah anaknya,” katanya.
Tambah Iptu, suspek mencuri rak hadapan sebuah restoran yang menjual menu pecel lele (ikan keli).
“Harga rak itu hanya 500,000 rupiah (RM152), jadi motif pencurian adalah keadaan ekonomi yang susah.

“Disebabkan nilai barangan yang diambil hanya 500,000 (RM152), pihak restoran tidak membuat apa-apa tuntutan kerana suspek benar-benar orang susah,” jelasnya.
Iptu berkata, suspek dan pemilik restoran akan berbincang mengenai kes tersebut di Balai Polis Cibungbulang untuk menyelesaikannya. – Agensi


Malaysian Tigers gigih asah taring di Eropah
Oleh MUHAMMAD ZUHAILY BADLISHAH

22 September 2022, 9:24 pm
AKSI persahabatan di benua Eropah menentang pasukan No.2 dunia, Belgium amat penting buat skuad hoki lelaki kebangsaan untuk menempah kejayaan manis pada Piala Dunia 2023 di India bermula 13 Januari depan.
Malaysian Tigers yang berlepas ke Brussels malam esok, bakal bermain empat perlawanan persahabatan menentang Belgium, Belgium ‘A’ dan Perancis dari 27 September hingga 6 Oktober nanti.
Ketua jurulatih, Arul Selvaraj menjelaskan, ini adalah peluang terbaik untuk menguji tahap keupayaan pemain beraksi dalam perlawanan berintensiti tinggi selepas lebih 10 minggu menjalani latihan kesesuaian fizikal.
“Antara fokus kami juga adalah mempersiapkan pasukan menjelang Piala Sultan Azlan Shah yang akan bermula pada 1 hingga 10 November nanti. Ia juga akan membantu kami menilai tahap dan prestasi pasukan.
“Ini juga landasan buat Mohd. Zaimi Mat Deris, Muhammad Aminuddin Mohd. Zain, Muhamad Ramadan Rosli dan Syarman Mat Tee yang belum pernah mengikuti perlawanan intensiti tinggi tahun ini bagi mencabar diri mereka.
“Semua sedia maklum Belgium adalah pasukan No.2 dunia dan Perancis pula di ranking ke-11 dunia. Siri ini akan menguji tahap ketahanan, pemikiran, dan cara pemain membuat keputusan di atas padang,” katanya.

Seramai 22 pemain telah terpilih menyertai siri jelajah selama dua minggu ini dengan Arul membawa tiga penjaga gol, tujuh pemain pertahanan, lima pemain tengah dan tujuh penyerang.
Bagaimanapun, Malaysian Tigers tidak akan menampilkan ‘mesin gol’, Faizal Saari yang kini beraksi bersama ZSV Schaerweijde di Belanda dan Mohamad Ashran Hamsani pula masih menjalani sesi rehabilitasi. – KOSMO! ONLINE
INFO Senarai pemain Malaysian Tigers ke Brussels
Muhammad Hafizuddin Othman
Adrian Andy Albert
Mohd Zaimi Mat Deris
Muhammad Razie Abd. Rahim
Muhammad Marhan Mohd. Jalil
Muhammad Najmi Farizal Jazlan
Muhammad Aminuddin Mohd. Zain
Muhammad Syafiq Hassan
Zulpidaus Mizun
Syarman Mat Tee
Meor Muhammad Azuan Hassan
Nik Muhammad Aiman Nik Rozemi
Faiz Helmi Jali
Muhammad Amirul Hamizan Azahar
Muhammad Firhan Ashaari
Muhammad Azrai Aizad Abu Kamal
Muhammad Najib Abu Hassan
Shello Silverius
Muhamad Ramadan Rosli
Tengku Nasrul Ikmal Hakimie Tengku Abd. Rahim
Norsyafiq Sumantri
Muhammad Shahril Saabah


Kalau sudah jodoh, wanita dikahwinkan dengan bekas abang ipar
Oleh KOSMO!

22 September 2022, 9:00 pm
JAKARTA – Sebuah klip video tular di media sosial Indonesia memaparkan momen majlis pertunangan seorang wanita bersama bekas abang iparnya sendiri, lapor portal berita Wolipop hari ini.
Video tersebut dimuat naik di laman TikTok oleh wanita itu sendiri, Rafida Sonia Fahrani. Pada bahagian awal video tersebut, dia berkongsi  gambar perkahwinan kakaknya bersama tunangnya itu pada tahun 2014.
Namun, pada 11 September lepas, gadis tersebut bertunang pula dengan bekas abang iparnya itu selepas kematian kakaknya setahun yang lalu.
“Seperti yang diberitahu, ia adalah majlis pertunangan saya bersama bekas abang ipar. Dia pernah berkahwin dengan kakak kandung saya yang telah meninggal dunia setahun lalu,” kata Rafida.
Tambah gadis yang berasal dari Depok, Jawa Barat itu, keputusan untuk berkahwin dengan abang iparnya mendapat restu keluarga.
“Ia memang dicadangkan oleh kedua-dua belah keluarga, namun mereka tidak memaksa. Kami bebas membuat keputusan sama ada untuk menerimanya atau tidak,” ujarnya.

Anak bongsu daripada dua adik-beradik itu berkata, bakal suaminya atau bekas abang iparnya merupakan seorang lelaki yang mementingkan ikatan kekeluargaan.
“Dia seorang suami dan bapa yang baik. Dia juga amat baik kepada ibu bapa saya yang membuatkan saya membuat keputusan untuk memilihnya,” jelasnya. – Agensi


Enam kenderaan rosak dirempuh lori 10 tan
Oleh AIMUNI TUAN LAH

22 September 2022, 8:39 pm
GUA MUSANG – Sebanyak enam buah kenderaan mengalami kerosakan selepas dirempuh sebuah lori 10 tan dalam nahas di Kilometer 8, Jalan Gua Musang – Kuala Krai di sini hari ini.
Kenderaan yang terlibat dalam kemalangan itu terdiri daripada lori jenis Hino, kenderaan pelbagai guna (MPV) jenis Perodua Alza, MPV Nissan Grand Livina, kereta Proton Saga dan tiga buah Perodua Myvi.
Ketua Polis Daerah Gua Musang, Superintendan Sik Choon Foo berkata, kejadian berlaku kira-kira pukul 3 petang sewaktu enam buah kenderaan itu terperangkap dalam aliran trafik yang bergerak perlahan.
Katanya, kemalangan berlaku apabila lori itu gagal berhenti sebelum hilang kawalan lalu merempuh kenderaan yang sedang menghala dari arah Gua Musang ke Kuala Krai.
“Siasatan mendapati, pemandu lori berusia 31 tahun itu telah membrek, namun kenderaannya menggelongsor sejauh 117 meter dan terus melanggar bahagian belakang MPV Perodua Alza.
“Lori berkenaan kemudian terus terbabas dan melanggar bahagian hadapan Nissan Grand Livina dan belakang tiga buah kereta,” katanya dalam satu kenyataan di sini hari ini.

Keadaan lori yang merempuh enam buah kenderaan di Kilometer 8, Jalan Gua Musang-Kuala Krai, Gua Musang.
Choon Foo berkata, kejadian itu telah mengakibatkan tujuh kenderaan rosak dan dua mangsa cedera ringan pada bahagian kepala dan tangan.
Katanya, lori itu tidak membawa sebarang muatan semasa kejadian dan sedang dalam perjalanan ke ladang sawit di Felda Aring 8 di sini.
“Kemalangan itu menyebabkan laluan di kedua-dua arah bergerak perlahan selama 45 minit kira-kira sejauh 1 kilometer
“Mangsa yang mengalami kecederaan menerima rawatan di Unit Kecemasan Hospital Gua Musang. Ujian saringan air kencing mendapati pemandu lori itu negatif dadah,” katanya.
Sementara itu, seorang mangsa kemalangan, Muhammad Saifullah Mohd. Shahuli, 29, berkata, dia bersama keluarganya dalam perjalanan pulang ke kampung di Kok Lanas.
Katanya, dia bersyukur anak dan isterinya terselamat dalam kemalangan terbabit.
“Alhamdulillah, saya sangat bersyukur kami semua terselamat dan tidak mengalami sebarang kecederaan.
“Kejadian ini sangat mengejutkan apabila lori secara tiba-tiba merempuh kereta kami dari arah belakang. Keadaan itu menyebabkan kereta saya melanggar kereta lain di hadapan,” katanya. – KOSMO! ONLINE


Dua pasukan hoki Pahang ke final Sukma 2022
Oleh MUHAMMAD ZUHAILY BADLISHAH

22 September 2022, 10:34 pm
KUALA LUMPUR – Finalis empat tahun lalu, Pahang melangkah ke pentas final acara hoki lelaki Sukan Malaysia (Sukma) 2022 selepas menewaskan Terengganu pada aksi separuh akhir sebentar tadi.
Pahang mara hasil kemenangan 3-1 menerusi penentuan penalti shoot-out selepas kedua-dua pasukan terikat 2-2 dalam aksi di Stadium Hoki Nasional, Bukit Jalil.
Ketua jurulatih Pahang, Mohd. Sufian Mohamad berbangga dengan prestasi anak-anak buahnya biarpun tanpa kehadirannya di tepi padang disebabkan penggantungan satu perlawanan.
“Terima kasih kepada semua pemain kerana telah berusaha keras untuk memenangi perlawanan ini. Namun, perjalanan kami belum berakhir kerana masih ada satu lagi perlawanan terakhir esok.
“Saya akan teruskan kerja keras malam ini untuk pastikan pasukan dalam keadaan terbaik. Misi sekarang adalah menebus semula pingat emas yang kami terlepas sewaktu final edisi 2018,” katanya.
Dua gol Pahang dijaringkan oleh Muhamad Izham Azhar dan Mohamad Shamir Rizmi Mohd. Shamsul pada minit ke-17 serta 23.

Terengganu yang dikendalikan oleh Mohd. Faizal Ismail pula meraih dua gol menerusi Mohamad Akhimullah Anuar Esook dan Muhamad Shahrin Izzuddin Shamsuri pada minit ke-22 serta 38.
Pahang memastikan kemenangan 3-1 menerusi penentuan penalti shoot-out selepas penjaga gol, Muhammad Hamiz Mohd. Ahir menafikan tiga percubaan pemain Terengganu.
Final esok menyaksikan Pahang bertemu Johor yang menewaskan Perak 4-1 pada aksi separuh akhir petang tadi.
Lebih manis, skuad hoki wanita Pahang juga berjaya melangkah ke perlawanan akhir dan membuat perhitungan dengan juara bertahan, Selangor esok. – KOSMO! ONLINE


Dua murid hampir jadi mangsa culik di luar pagar sekolah
Oleh AIMUNI TUAN LAH

22 September 2022, 10:02 pm
GUA MUSANG – Dua murid sekolah rendah dipercayai hampir menjadi mangsa culik kepada dua lelaki dalam kejadian di hadapan sebuah sekolah di sini, dalam tempoh dua hari berturut-turut minggu ini.
Ketua Polis Daerah Gua Musang, Superintendan Sik Choon Foo berkata, kejadian pertama berlaku kira-kira pukul 5 petang pada Isnin lalu melibatkan murid perempuan tahun empat selepas Kelas Asas Fardu Ain (KAFA).
Menurutnya, kejadian kedua pula berlaku di lokasi dan waktu sama membabitkan murid lelaki tahun satu.
“Kedua-dua murid terbabit dipanggil oleh dua lelaki yang tidak dikenali untuk menaiki kenderaan mereka. Dalam kejadian pertama Isnin lalu, dua lelaki terbabit didakwa menaiki kereta jenis Perodua Kancil berwarna putih yang berada di seberang jalan telah memanggil murid perempuan itu.
“Bagi kejadian kedua pula, dua lelaki itu menaiki kereta jenis Perodua Myvi berwarna kelabu didakwa bertindak memanggil seorang murid lelaki. Bagaimanapun, kedua-dua murid itu tidak menghiraukan panggilan berkenaan,” katanya dalam satu kenyataan di sini hari ini.
Menurut Choon Foo, polis telah menerima laporan berhubung kejadian berkenaan yang tular dalam aplikasi WhatsApp itu hari ini.

Katanya, pihak polis memandang serius kejadian berkenaan dan akan membuat rondaan serta pemantauan di sekolah berkenaan ketika waktu tengah hari semasa sesi persekolahan tamat dan petang iaitu selepas KAFA.
“Siasatan lanjut masih dijalankan dan pihak polis berharap ibu bapa dapat mengambil anak masing-masing tepat pada masanya selain menasihatkan anak mereka tidak bermain di luar pagar sekolah.
“Kami juga berharap tiada sebarang spekulasi berkaitan kes tersebut dan boleh berhubung terus dengan pihak polis di talian 011-5551 8768,” katanya. – KOSMO! ONLINE


Peragut tular sudah didakwa di mahkamah
Oleh AZMI NORDIN

22 September 2022, 8:47 pm
KUALA LUMPUR – Polis Diraja Malaysia (PDRM) mengesahkan video tular anggota polis menahan peragut adalah kes lama berlaku di Jalan Tun H. S. Lee di sini pada Hari Kebangsaan bulan lepas.
Ketua Polis Daerah Dang Wangi, Asisten Komisioner Noor Dellhan Yahaya berkata, pada 1 September suspek yang ditangkap telah dituduh di mahkamah di Jalan Duta.
“Kejadian pukul 12.30 tengah hari itu dikesan tular di Twitter apabila polis menahan seorang lelaki warga asing berusia 43 tahun setelah disyaki meragut.
“Lelaki tersebut telah ditahan di bawah Seksyen 392 Kanun Keseksaan bagi membantu siasatan,” katanya dalam kenyataan hari ini.
Susulan itu, Noor Dellhan menasihatkan orang ramai agar tidak terlibat dengan aktiviti melanggar undang-undang dan tindakan tegas akan dikenakan jika melakukan kesalahan. – KOSMO! ONLINE


Tujuh individu dilantik jadi penasihat SPRM
Oleh MOHD. HUSNI MOHD. NOOR

22 September 2022, 7:35 pm
PUTRAJAYA – Bekas Ketua Pengarah Perkhidmatan Awam (KPPA), Tan Sri Borhan Dolah merupakan salah seorang daripada dua individu yang dilantik semula sebagai ahli Panel Perundingan dan Pencegahan Rasuah (PPPR).
Suruhanjaya Pencegahan Rasuah Malaysia (SPRM) menerusi kenyataan akhbar hari ini berkata, Borhan dilantik sebagai Pengerusi PPPR berkuatkuasa 1 Julai 2022 sehingga 30 Jun 2024 bersama enam ahli PPPR lain.
Menurutnya, empat ahli PPPR adalah lantikan baharu, manakala seorang lagi telah dilantik pada 1 April lalu.
“Mereka adalah Naib Pengerusi Eksekutif, Malaysian Resources Corporation Berhad (MRCB), Tan Sri Mohamad Salim Fateh Din; bekas Naib Canselor Universiti Sains Malaysia (USM), Datuk Dr. Asma Ismail dan Pengarah Pusat Dialog Peradaban Universiti Malaya, Prof. Datuk Dr. Azizan Baharuddin.
“Ahli lain adalah Gabenor Institut Tabdir Urus Korporat Malaysia (MICG), Datin Yasmin Ahmad Merican; Penasihat Undang-undang Universiti Islam Antarabangsa Malaysia, Prof. Dr. Nik Ahmad Kamal Nik Mahmod serta Pengasas dan Pengerusi Al-Ikhsan Sports Sdn. Bhd., Ali Hassan Mohd. Hassan,” katanya.
Katanya, kesemua individu dilantik terdiri daripada golongan profesional yang diyakini dapat membantu SPRM dalam mencapai matlamat mewujudkan masyarakat yang membenci rasuah di pelbagai sektor.

SPRM berkata, antara peranan ahli PPPR ialah menasihati SPRM bagi meningkatkan keberkesanan aktiviti pemeriksaan dan perundingan terhadap amalan, sistem dan tatacara kerja di sektor awam dan swasta yang membuka ruang dan peluang perlakuan jenayah rasuah.
“Selain itu, PPPR turut berperanan menasihati SPRM bagi meningkatkan keberkesanan aktiviti pendidikan masyarakat ke arah meningkatkan kesedaran tentang jenayah rasuah dan sokongan terhadap usaha pencegahan rasuah.
“Dalam pada itu, PPPR juga berperanan menasihati SPRM bagi meningkatkan keberkesanan aktiviti pencegahan rasuah melalui mekanisme pengukuhan integriti dalam sektor awam dan sektor swasta,” katanya.
Katanya, PPPR juga menasihati SPRM tentang amalan-amalan baik dalam bidang berkaitan pelaksanaan aktiviti perundingan dan pencegahan rasuah.
Jelasnya lagi, PPPR juga berperanan membantu SPRM sebagai ‘key communicator’ dalam meraih sokongan masyarakat, pihak media dan sektor-sektor yang dikenal pasti terhadap usaha-usaha pencegahan yang dilaksanakan oleh suruhanjaya tersebut.
Surat cara pelantikan PPPR itu telah disampaikan Pengerusi LPPR, Tan Sri Abu Zahar Ujang sambil diiringi oleh Ketua Pesuruhjaya SPRM, Tan Sri Azam Baki di Ibu Pejabat SPRM, Putrajaya, hari ini. – KOSMO! ONLINE


Saya memang dilamun cinta – Nasha Aziz
Oleh MOHAMMAD SHAHEMY AZMI

22 September 2022, 7:40 pm
KUALA LUMPUR – Aktres yang juga model terkenal Nasha Aziz mengakui jambangan bunga yang sering diterimanya merupakan kiriman daripada seseorang yang istimewa.
Nasha atau nama lengkapnya Noraishah Abdul Aziz berkata, pemberian tersebut semestinya juga dilakukan insan yang menyayanginya.
“Seseorang yang menyayangi sayalah. Sudah tentulah orang yang menyayangi kita akan menghargai wanita itu dalam bentuk bunga.
“Saya rasa itu simbol cinta. Betul tak? Simbolik bunga itu adalah mungkin supaya saya selalu mengingatinya.
“Kerana mungkin dengan sifat itu (beri bunga), dia boleh menarik perhatian saya dengan memberikan bunga,” katanya yang sudah mengenali individu rahsia itu sejak sembilan bulan lalu.
Ditanya mengenai perasaannya kini, pelakon filem Laila Isabella mengakui sememangnya sedang dilamun cinta setiap hari.

“Saya memang dilamun cinta setiap hari. Saya memang mencari cinta pada setiap waktu.
“Cinta itu bukannya datang dari seorang lelaki dan wanita saja, tapi kita semua,” ujarnya.
Ditanya mengenai kriteria lelaki yang menjadi idamannya, Nasha, 51, bagaimanapun mengambil pendekatan untuk tidak berkongsi tentang perkara itu.
“Insya-Allah, dia mungkin menepati. Kita kena kenal lebih rapatkan? Tapi, ruang untuk rapat itu susah juga sebab baru sembilan bulan,” katanya ketika ditemui pada majlis sidang media filem terbaharunya, Talbis Iblis arahan Kabir Bhatia di Panggung Asia, Gombak sebentar tadi.
Berkongsi mengenai penglibatannya dalam filem bergenre seram itu, Nasha berkata, dia menerima naskhah tersebut selepas beberapa kali berbincang dengan penulis skrip dan pengarah sekali gus keluar mahu keluar dari zon selesa menerusi watak yang sering dibawakan.
Terdahulu, penerbit terkenal, Fadzil Teh mendedahkan Nasha sering menerima jambangan bunga ketika berada di set penggambaran naskhahnya terbitannya.
Menerusi perkongsian dalam TikTok, Fadzil memuat naik video dirinya sedang mengusik aktres tersebut untuk mengetahui gerangan individu yang memberikan bunga kepadanya. – KOSMO! ONLINE


Wanita Alabama saman McDonald’s RM59 juta dakwa hidang kopi ‘kimia’
Oleh KOSMO!

22 September 2022, 8:30 pm
HOUSTON – Seorang wanita di negeri Alabama, Amerika Syarikat (AS) mengemukakan saman AS$13 juta (RM59 juta) ke atas sebuah restoran makanan segera McDonald’s atas dakwaan dihidangkan cecair kimia berbahaya, lapor akhbar Mirror UK kelmarin.
Plaintif iaitu Sherry Head mendakwa kejadian berlaku pada Disember 2020 apabila dia membuat pesanan kopi perisa Caramel Machiato menerusi sistem pandu lalu di salah sebuah francais McDonald’s di Alabama.
Bagaimanapun, jenis minuman yang diterima bukan kopi tetapi cecair kimia berbahaya, dakwanya.
Perkara itu disedari Head apabila meneguk cecair tersebut yang dikatakan digunakan untuk membersihkan mesin pembuat kopi, sejurus menerimanya daripada kakitangan pandu lalu.
“Saya teguk sedikit sahaja cecair itu dan tekak serta mulut serta-merta menjadi kebas selain tekak seperti terbakar.
“Akibat kejadian itu, saya mempunyai kesan parut kekal di kerongkong dan mungkin memerlukan pembedahan,” jelasnya.

Peguambela Head, Alyssa Baxley berkata, pekerja restoran tidak datang membantu walaupun selepas pihak berkuasa tiba di lokasi kejadian.
“Apabila responden pertama tiba, pekerja McDonald’s enggan membantu, menafikan permintaan daripada kakitangan perubatan untuk menunjukkan kepada mereka botol bahan kimia yang dihidangkan kepada Sherry  walaupun dia memerlukan rawatan kecemasan,” kata Baxley.
Ganti rugi  yang dituntut termasuk  pampasan AS$3 juta (RM13.7 juta) dan ganti rugi punitif AS$10 juta (RM45.6 juta).
Sementara itu, wakil restoran francais McDonald’s berkenaan memaklumkan telah menerima surat tuntutan saman dan akan memberi kerjasama sepenuhnya.
“Kesihatan serta keselamatan pelanggan dan pekerja kami sentiasa menjadi keutamaan. Sejurus selepas mengetahui insiden ini, kami telah menjalankan siasatan menyeluruh untuk memahami fakta kes.
“Kami dimaklumkan aduan telah difailkan di mahkamah di Houston County, Alabama,” kata pemilik dan pengendali restoran terbabit, Gerry Murphy. – Agensi


Bryan tidak percaya rekod 13 tahun lebur di Pusat Akuatik Nasional
Oleh MUHAMMAD HELMEE RAMLI

22 September 2022, 8:35 pm
KUALA LUMPUR – Perenang sensasi Wilayah Persekutuan, Bryan Leong menggegarkan Pusat Akuatik Nasional, Bukit Jalil hari ini apabila meleburkan rekod kebangsaan menerusi acara 100 meter (m) kuak kupu-kupu lelaki.
Atlet berusia 19 tahun itu melakukan catatan masa 53.32 saat (s) pada acara akhir sebentar tadi bagi merangkul pingat emas Sukan Malaysia (Sukma) 2022, sekali gus memperbaharui rekod 53.33s milik Daniel Bego yang dilakukan pada Kejohanan Dunia 2009 di Rom, Itali.
Bryan tanpa berselindung mengakui sangat gembira dan teruja untuk menjadi pemegang rekod kebangsaan 100m kuak kupu-kupu lelaki yang baharu meskipun turun tanpa sasaran untuk meleburkan rekod berusia 13 tahun itu.
“Saya seperti tidak percaya kerana tidak jangka untuk memecahkan rekod pada hari ini, terutamanya catatan masa pantas yang dilakukan Daniel Bego sejak 2009. Sudah tentu saya sangat gembira dengan pencapaian ini.
“Ini merupakan salah satu cita-cita terbesar dalam karier kerana dia (Bego) adalah idola saya di Malaysia. Secara keseluruhan, saya gembira dengan rekod kebangsaan serta catatan peribadi terbaik (PB),” katanya ketika selepas upacara penyampaian pingat.
BRYAN ceria bersama pingat emas yang dimenangi dalam acara 100, kuak kupu-kupu individu lekaki pada Sukma MSN 2022. – FARIZ RUSADIO
Pada masa sama, Bryan juga mengakui, dia tetap berpuas hati dengan catatan masa tersebut meskipun hanya dibezakan 0.01s, sama seperti ketika dia meleburkan rekod kebangsaan 50m gaya bebas pada Sukan SEA Vietnam Mei lalu.

“Saya rasa agak kelakar dengan perbezaan 0.01s kerana catatan masa ketika memecahkan rekod 50m gaya bebas pada Sukan SEA lalu dengan perbezaan masa yang sama. Walaupun beza tidak besar, namun ia tetap bermakna untuk saya,” ujarnya.
Selepas memenangi empat pingat emas pada Sukma dengan memenangi 50m kuak kupu-kupu, 50m kuak dada, 4x100m gaya bebas serta 100m kuak kupu-kupu, Bryan menyasarkan dua lagi emas menerusi 50m gaya bebas serta 4x100m rampaian. – KOSMO! ONLINE

KEPUTUSAN ACARA AKHIR RENANG SUKMA 2022
400m wanita gaya bebas
Emas – Kelly Teo Yao (Sarawak) – 4:31.92s
Perak – Ong Yong Qi (Johor) – 4:32.36s
Gangsa – Hooy Jia Yee (Pulau Pinang) – 4:34.66s
400m lelaki gaya bebas
Emas – Khiew Hoe Yean (Wilayah Persekutuan) – 3:53.41s
Perak – Tan Khai Xin (Wilayah Persekutuan) – 3:58.72s
Gangsa – Low Zheng Yong (Melaka) – 4:04.59s
100m kuak kupu-kupu wanita
Emas – Lim Shun Qi (Selangor) – 1:02.48s
Perak – Keesha Ho (Pulau Pinang) – 1:03.57s
Gangsa – Kellyn Choong (Selangor) – 1:05.30s
100m kuak kupu-kupu lelaki
Emas – Bryan Leong (Wilayah Persekutuan) – 53.32s
Perak – Ng Tze Xiang (Selangor) – 54.72s
Gangsa – Low Zheng Yong (Melaka) – 55.82s
200m kuak dada wanita
Emas – Rouxin Tan (Johor) – 2:35.93s
Perak – Low Ee Mang (Selangor) – 2:45.10s
Gangsa – Yeoh Yun Xuan (Pulau Pinang) – 2:48.70s
200m kuak dada lelaki
Emas – Ng Jing Fu (Selangor) – 2:17.87s
Perak – Hii Puong Wei (Sarawak) – 2:18.65s
Gangsa – Jordan Yip (Selangor) – 2:19.78s
4x200m gaya bebas wanita
Emas – Selangor – 8:48.95s
Perak – Sarawak – 8:49.83s
Gangsa – Sabah – 8:59.16s
4x200m gaya bebas lelaki
Emas – Wilayah Persekutuan – 7:41.09s
Perak – Selangor – 7:49.23s
Gangsa – Sarawak – 7:51.84s


Lelaki diberi nama Alhamdulillah tanda syukur
Oleh KOSMO!

22 September 2022, 8:00 pm
JAKARTA – Seorang lelaki di wilayah Sumatera Selatan menjadi tular kerana memiliki nama yang unik iaitu Alhamdulillah bin Sulaiman, lapor laman berita Suara semalam.
Lelaki berasal dari kabupaten Pali itu memberitahu, ramai yang tidak percaya bahawa nama sebenarnya ialah Alhamdulillah sehingga dia terpaksa menunjukkan kad pengenalan sebagai bukti.
“Selain orang biasa, polis juga tidak percaya bahawa nama saya ialah Alhamdulillah dan kerap  dituduh cuba mempermainkan pihak berkuasa.
“Apabila mereka melihat kad pengenalan, barulah terbukti memang itu nama saya,” jelasnya.
Tambah pemuda berusia 23 tahun itu, ibu bapanya menamakan dia Alhamdulillah sebagai tanda syukur kerana diberi rezeki anak lelaki selepas berulang kali dikurniakan anak perempuan.
“Sebaik sahaja ibu bapa mengetahui jantina saya selepas dilahirkan, mereka sepakat menamakan saya Alhamdulillah kerana bersyukur kepada Allah yang memberi peluang menimang anak lelaki,” tambahnya. – Agensi


Kakitangan JKR maut kemalangan
Oleh TENGKU DANISH BAHRI TENGKU YUSOFF

22 September 2022, 8:28 pm
KUALA TERENGGANU – Seorang kakitangan Jabatan Kerja Raya (JKR) yang sedang dalam perjalanan ke tempat kerja maut apabila motosikalnya terlibat dalam kemalangan dengan sebuah kereta di Jalan Pasir Panjang di sini hari ini.
Dalam kemalangan pada pukul 7 pagi itu, mangsa, Anuar Ismail, 54, meninggal dunia akibat kecederaan parah di bahagian kepala dan beberapa anggota badan.
Ketua Polis Daerah Kuala Terengganu, Asisten Komisioner Abdul Rahim Md. Din berkata, sewaktu kejadian, Anuar dikatakan dalam perjalanan ke tempat kerja di Kampung Kubang Ikan di sini.
“Sewaktu tiba di lokasi kejadian, motosikal jenis Yamaha Y100 dinaiki mangsa dikatakan gagal mengelak lalu merempuh sebuah kenderaan utiliti sukan, Toyota C-HR.
“Impak rempuhan itu menyebabkan mangsa tercampak dari motosikalnya,” katanya yang dihubungi di sini hari ini.
Abdul Rahim berkata, mayat Anuar telah dihantar ke Unit Forensik Hospital Sultanah Nur Zahirah untuk tindakan lanjut.

Tambah beliau, kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Wipers sapu dua emas gimrama
Oleh MUHAMMAD ZUHAILY BADLISHAH

22 September 2022, 7:39 pm
KUALA LUMPUR – Kecemerlangan dua gimnas, Valerie Ng Tzi Yi dan Lezane Tan Li Hwe menjadi kunci utama kejayaan Wilayah Persekutuan (Wipers) meraih pingat emas all-around berpasukan pada temasya Sukan Malaysia (Sukma) 2022.
Dua lagi atlet gimnastik berirama Wipers, Nur Zhafirah Wong Rudy Kurniawan dan Erin Chan Ern Yi turut memberikan pungutan mata yang bagus buat kontinjen itu.
Hasilnya, Wipers berjaya meraih 225.65 markah keseluruhan daripada empat apparatus – gelung, bola, belantan dan riben – yang berakhir di Gimnasium 1 Majlis Sukan Negara, Bukit Jalil hari ini.
Jurulatih gimnastik berirama Wipers, Clarissa Lee berbangga dengan kejayaan anak-anak buahnya selepas menepati sasaran kontinjen membawa pulang pingat emas.
“Sukma ini sebenarnya adalah batu loncatan terbaik buat mereka semua diserapkan dalam skuad kebangsaan dan saya sangat berbangga dengan keseluruhan prestasi mereka,” katanya.
LEZANE terus beraksi cemerlang membantu Wipers menjuarai all-around berpasukan pada aksi final di Gimnasium 1 hari ini. – AMIR KHALID
Pingat perak menjadi milik Selangor yang diwakili Charmeine Tye Jia Qi, Ebony Chai Hui Ru, Emily Low En Rui dan Jasmine Low Jia Thong dengan 197.40 mata.

Gangsa pula dimenangi Cheong Nian Yao, Chloe Yap Chun Li, Goh Hann Ning dan Trisha Ng Xue Wen dari Johor selepas memungut 188.10 markah keseluruhan.
Sementara itu, Wipers terus membuktikan status mereka sebagai gergasi gimnastik berirama apabila memenangi pingat emas acara senaman berkumpulan (5 tali).
Gimnas-gimnas Wipers iaitu Carol Na Yuan Qi, Hannah Aisyah Abu Hassan, Koh Kau Qin, Qistina Balqis Joo Mazlan, Tam Shi Kwan dan Zara Firzanah Mohd. Fazirul berjaya memungut 19.300 mata.
Pungutan mata itu membolehkan Wipers menewaskan pemenang pingat perak, Pahang yang mengutip 18.150 mata dan Selangor di tempat ketiga (17.650 mata). – KOSMO! ONLINE


LUAS kesan bau diesel di Sungai Gong
Oleh ABDUL RAZAK IDRIS

22 September 2022, 8:01 pm
SHAH ALAM – Skuad Pantas Lembaga Urus Air Selangor (LUAS) pada pukul 8.30 malam semalam telah menemukan bau seakan diesel di kawasan Sungai Gong.
Menurut Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli Selangor, Hee Loy Sian berkata, pensampelan LUAS menunjukkan bacaan 2 ton di kawasan berkenaan.
“Jarak lokasi pencemaran bau dikesan ke muka sauk loji rawatan air (LRA) terhampir iaitu muka sauk LRA Rantau Panjang adalah 20 km. Pihak Pengurusan Air Selangor Sdn. Bhd. ( Air Selangor ) telah siap siaga dengan pencegahan bagi sebarang kemungkinan di muka sauk.
“Siasatan LUAS dilakukan di sekitar kawasan yang mempunyai aliran masuk ke dalam sungai .
Hasil siasatan menemukan beberapa lokasi aliran dengan bacaan bau sekitar 1 ton,” katanya dalam satu kenyataan hari ini.
Loy Sian berkata, LUAS juga mendapati terdapat penemuan bau seakan diesel di kawasan hulu Sungai Gong yang berkemungkinan dari kawasan premis industri .
Walau bagaimanapun katanya lagi, siasatan bersama Air Selangor juga mendapati terdapat sisa minyak diesel ke dalam saliran longkang sebuah stesen minyak di kawasan Taman Bayu Permai.

“Pensampelan di lokasi berkenaan dilakukan dan akan dihantar ke Jabatan Kimia Malaysia (JKM) untuk analisis.
“LUAS mengambil tindakan pencegahan awal dengan meletakkan satu unit oil boom di outlet Kolam Takungan Sungai Gong Jabatan Pengairan dan Saliran (JPS), serta empat beg ‘activated carbon’, empat unit ‘oil boom’ dan lima unit ‘oil pad’ di saliran longkang stesen minyak berkenaan untuk memerangkap minyak dan nyah bau,” katanya.
Kakitangan LUAS sedang mengesan bau bahan asing di Sungai Gong semalam.
Dalam masa  sama ujarnya, LUAS telah siap siaga untuk melakukan pengepaman air dari kolam – kolam alternatif di Bestari Jaya ke sungai bagi tujuan ‘flushing’ untuk meningkatkan kadar pencairan di dalam sungai dan seterusnya nyah bau .
Beliau menambah, penggunaan teknologi ‘Bio remediation’ bagi tujuan pemuliharaan juga diaplikasikan di kawasan – kawasan yang terjejas.
“LUAS telah mengeluarkan arahan kepada premis terlibat berdasarkan Seksyen 121 (1) Enakmen LUAS 1999 untuk mengalihkan apa – apa bahan pencemar yang berpotensi mencemarkan aliran air sungai serta melaksanakan pembersihan segera agar pencemaran tidak berulang.
“LUAS juga memantau rapi kawasan terlibat melalui pensampelan bau di Stesen Statik di Jambatan Glomac untuk mengesan perubahan bau di dalam Sungai Gong. Berdasarkan rekod, sehingga kini tiada henti tugas LRA dilaporkan oleh pihak Air Selangor,” katanya.
Mengulas lanjut, beliau berkata, Kerajaan Negeri Selangor tidak akan berkompromi dengan mana – mana pihak yang melakukan jenayah pencemaran sumber air dan tindakan tegas akan diambil selaras peruntukkan Enakmen LUAS 1999.
Kerajaan Negeri Selangor dan LUAS katanya lagi, menyeru kepada semua agar prihatin terhadap aktiviti yang berpotensi menyumbang kepada pencemaran sumber air negeri terutamanya dan melaporkan sebarang aktiviti mencurigakan kepada LUAS untuk diambil tindakan segera. – KOSMO! ONLINE


Latihan kecemasan Perisai Panthera berjalan lancar
Oleh KAMARIAH KHALIDI

22 September 2022, 8:09 pm
SEPANG – Latihan kecemasan lapangan terbang berskala penuh atau Perisai Panthera kendalian Malaysia Airports Holdings Bhd (MAHB) di Terminal Lapangan Terbang Antarabangsa Kuala Lumpur 2 (KLIA2) di sini hari ini berjalan dengan lancar.
Situasi bermula apabila terdapat ‘letupan’ membabitkan pesawat Padu Airlines yang menggunakan sebuah bas dan membawa puluhan penumpang.
Babak tersebut memaparkan sebahagian penumpang terperangkap di dalam ‘pesawat’ dan mengalami kecederaan sebelum mereka diberi bantuan kecemasan serta-merta oleh Perkhidmatan Bomba dan Penyelamat Lapangan Terbang (AFRS).
Penumpang yang cedera kemudiannya segera diselamatkan dan dialihkan dari kawasan kemalangan dan ditempatkan di sebuah kawasan lapang termasuk mangsa yang menggunakan kerusi roda.
Lebih 770 kakitangan daripada 33 agensi kerajaan dan swasta terlibat menjayakan simulasi fizikal itu yang mengambil masa hampir dua jam bermula kira-kira pukul 12 tengah hari.
Selain AFRS, agensi lain yang turut terlibat dalam latihan kecemasan berkenaan adalah Jabatan Bomba dan Penyelamat Malaysia, Polis Diraja Malaysia dan Kementerian Kesihatan.

Pengarah Urusan MAHB, Datuk Iskandar Mizal Mahmood berkata, latihan tersebut merupakan sebahagian daripada usaha untuk memperkukuh kesediaan dan daya tahan lapangan terbang dalam mengurus sebarang krisis atau situasi kecemasan.
Menurut beliau, sebagai pengendali lapangan terbang negara, MAHB menjalankan latihan sedemikian setiap tahun di seluruh negara bagi memastikan kesediannya yang berterusan.
“Latihan tiga hari itu terdiri daripada beberapa siri bengkel, latihan ‘table-top’ dan skala penuh situasi bencana udara yang berpotensi.
“Para peserta berpeluang mengukuhkan penyelarasan, keupayaan dan kecekapan mereka mengikut prosedur didokumenkan dalam Pelan Kecemasan Aerodrome (AEP) yang juga menyediakan input untuk penambahbaikan selanjutnya,” katanya.
Kata beliau, pelbagai senario diuji sepanjang latihan tiga hari berkenaan di mana peserta menilai kemahiran mereka dalam menguruskan krisis termasuk menjawab sebarang perbualan dalam talian yang berlaku.
“Komunikasi berterusan dan strategi perkongsian dalam kalangan semua pihak berkepentingan penting dalam meningkatkan kesediaan apabila bertindak balas terhadap krisis atau sebarang ancaman keselamatan.
“Latihan ini adalah manifestasi komitmen kami dalam menjaga kepentingan dan infrastruktur negara,” ujarnya.- KOSMO! ONLINE


Polis gempur 21 bengkel motosikal di Pulau Pinang
Oleh SAFINA RAMLI

22 September 2022, 7:48 pm
GEORGE TOWN – Polis Pulau Pinang melancarkan serbuan ke atas 21 bengkel motosikal di daerah Timur Laut, Barat Daya dan Seberang Perai Selatan (SPS) hari ini selepas dipercayai terlibat dengan pengubahsuaian motosikal tanpa lesen bagi aktiviti lumba haram.
Ketua Polis Daerah Timur Laut, Asisten Komisioner Soffian Santong berkata, serbuan tersebut antara langkah yang diambil pihak polis dan agensi terlibat bagi mengekang aktiviti lumba haram di negeri ini.
”Menerusi hasil siasatan polis, kesemua bengkel ini dikenal pasti terlibat dalam aktiviti lumba haram dan digunakan oleh kumpulan lumba haram dan samseng jalanan.
”Siasatan terhadap bengkel-bengkel ini dijalankan susulan ekoran insiden kemalangan di Lebuh Raya Tun Lim Chong Eu Julai lalu dan ini adalah salah satu inisiatif dalam usaha bagi memastikan Pulau Pinang sifar lumba haram,” katanya selepas mengadakan operasi bersepadu ke atas bengkel motosikal di Tanjung Bungah, di sini hari ini.
Soffian (gambar) ketika pemeriksaan sebuah bengkel motosikal. – Foto IQBAL HAMDAN
Operasi tersebut turut melibatkan agensi lain antaranya Jabatan Pengangkutan Jalan (JPJ), Kementerian Perdagangan Dalam Negeri dan Hal Ehwal Pengguna (KPDNHEP), Majlis Bandaraya Pulau Pinang (MBPP) dan Majlis Bandaraya Seberang Perai (MBSP).
Menurut Soffian, dua buah bengkel motosikal termasuk sebuah bengkel yang mempunyai mesin ‘dyno lab’ bagi tujuan meningkatkan keupayaan jentera motosikal turut diserbu polis di Tanjung Bungah.

”Menerusi pemeriksaan lanjut, kita mengesyaki dua bengkel ini terlibat dalam kegiatan mengubah suai motosikal sama ada untuk kegiatan lumba motosikal secara sah atau secara haram.
”Antara kesalahan lain yang dikesan adalah tidak mempunyai lesen perniagaan yang sah,” ujarnya.
Dalam pada itu, beliau memberitahu, pihak polis turut menjumpai tiga buah motosikal dipercayai diubah suai tanpa kebenaran dan dibawa ke Ibu Pejabat Polis Daerah (IPD) Timur Laut untuk siasatan lanjut.
”Kita akan kesan pemilik motosikal ini bagi soal siasat untuk memastikan mengapa motosikal tersebut diubah daripada spesifikasi asal.
“Selain itu, kita juga mengesan motosikal dan rangka yang ditinggalkan di bengkel ini, kita jalankan pemeriksaan dari segi rekod bagi melihat sama ada pernah dilaporkan hilang atau seumpamanya,” jelasnya lagi.
Tambahnya, dalam operasi tersebut, JPJ turut mengeluarkan tiga notis kepada pemilik bengkel-bengkel tersebut kerana menjalankan pengubahsuaian tanpa lesen yang sah. -KOSMO! ONLINE


AEON BiG buka 4 cawangan baharu 2023
Oleh MUHAMMAD IKHWAN IDERIS

22 September 2022, 6:18 pm
KUALA LUMPUR – AEON BiG (Malaysia) Sdn. Bhd. (AEON BiG) berhasrat membuka empat lagi outlet baharu di Semenanjung tahun hadapan, sebagai penambahan kepada 21 outletnya yang sedia ada.
Pengarah Urusannya, Sheikh Farouk Sheikh Mohamed, langkah pengembangan tersebut bakal melibatkan pelaburan sekitar RM10 juta hingga RM12 juta.
“Kami tidak membuka sebarang outlet baharu tahun ini, namun telah membuat perbelanjaan modal lebih daripada RM20 juta untuk memperbaharui 21 cawangan sedia ada dan proses tersebut akan selesai bulan ini,” katanya pada majlis penyerahan sijil halal Jabatan Kemajuan Islam Malaysia (Jakim) untuk bakeri La Boheme di AEON BiG Wangsa Maju, di sini hari ini.
Selain di Wangsa Maju, bakeri La Boheme di outlet AEON BiG Shah Alam dan AEON BiG Jaya One, Petaling Jaya turut menerima pensijilan serupa.
Menurut Sheikh Farouk, pihaknya menyasarkan bakeri La Boheme di kesemua 21 cawangannya akan menerima pensijilan halal Jakim menjelang hujung tahun ini.
“Sebelum ini, kami memiliki beberapa jenama bakeri di cawangan AEON BiG yang berlainan, namun baru-baru ini kesemuanya kami telah disatukan di bawah satu jenama iaitu La Boheme, yang seterusnya membawa kepada proses pensijilan halal ini.

“Jenama-jenama makanan lain di bawah AEON Big juga sedang dalam proses untuk mendapatkan pensijilan halal daripada Jakim secara berperingkat.
“Mengikut perancangan, keseluruhan premis sedia untuk dimakan, bakeri dan Delicatessen di AEON Big bakal menerima pensijilan halal pada tahun 2023,” ujarnya.
Sheikh Farouk menambah, AEON BiG kini memiliki 64 pembekal daripada kalangan perusahaan kecil dan sederhana (PKS), pertumbuhan 10 peratus daripada 58 pembekal PKS pada 2020.


Empat negeri dikenakan amaran ribut petir
Oleh NUR HUDA MUSA

22 September 2022, 7:15 pm
PETALING JAYA – Jabatan Meteorologi Malaysia (MetMalaysia) pada petang ini mengeluarkan amaran ribut petir melibatkan empat buah negeri.
MetMalaysia dalam satu kenyataan berkata, amaran itu dikeluarkan berikutan keadaan hujan lebat serta angin kencang di Kelantan, Terengganu, Sabah dan Sarawak hingga 9 malam ini.
“Amaran itu dikenakan di beberapa daerah di Kelantan seperti di Kota Bharu, Bachok, Machang, Pasir Puteh, Kuala Krai dan Gua Musang.
“Sementara di Terengganu pula, daerah terlibat ialah di Besut, Hulu Terengganu, Marang dan Dungun,” katanya di sini hari ini.
Tambah kenyataan itu, amaran tersebut turut dikenakan di beberapa daerah di Sarawak iaitu Kuching (Bau dan Kuching), Serian, Samarahan (Samarahan dan Asajaya), Sarikei (Meradong), Sibu (Sibu), Miri (Telang Usan dan Marudi) dan Limbang.
“Sementara di Sabah, amaran ribut petir turut melibatkan kawasan Pedalaman (Sipitang, Tenom dan Beaufort), Pantai Barat (Ranau dan Kota Belud) dan Sandakan (Telupid dan Beluran).

“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam,” tambahnya. – KOSMO! ONLINE


Berlumuran darah angkara longgok rumput depan rumah jiran
Oleh AZAHAR HASHIM

22 September 2022, 6:54 pm
KULIM – Seorang lelaki warga emas cedera di kepala selepas bertengkar dengan jirannya dalam kejadian di sebuah taman perumahan di sini hari ini.
Kejadian itu tular selepas video pertengkaran antara lelaki terbabit dan seorang wanita dipercayai jirannya tular di Facebook dan aplikasi WhatsApp, hari ini.
Lelaki berusia lingkungan 60-an itu kelihatan cedera di kepala dengan kesan darah.
Menerusi video itu, pertengkaran dipercayai berkaitan rasa tidak puas hati antaranya berkaitan tindakan melonggokkan rumput dan sisa tanaman di hadapan rumah.
Ketua Polis Daerah Kulim, Superintendan Mohd. Redzuan Salleh berkata, pihaknya mengesan satu video berdurasi seminit 29 saat yang dimuat naik oleh seorang pemilik akaun media sosial.
Katanya, video tersebut memaparkan kejadian pergaduhan sehingga mengakibatkan kecederaan.

“Susulan kejadian itu, Ibu Pejabat Polis Daerah Kulim telah menerima laporan polis yang dibuat oleh mangsa.
“Hasil siasatan mendapati kejadian berpunca daripada perselisihan faham antara jiran yang mana suspek telah ditahan untuk membantu siasatan,” katanya di sini hari ini.
Tambahnya, kes disiasat di bawah Seksyen 324 Kanun Keseksaan dan siasatan masih diteruskan.
“Bagaimanapun difahamkan kedua-dua individu terbabit mahu menyelesaikan kes secara baik,” ujarnya. – KOSMO! ONLINE


Lelaki telan cicak, lipan hidup-hidup kerana rasanya lazat
Oleh KOSMO!

22 September 2022, 7:30 pm
JAKARTA – Seorang lelaki di Indonesia mengundang rasa jijik netizen  apabila memuat naik sebuah klip video memaparkan dia menelan cicak dan cengkerik hidup-hidup, lapor laman berita Suara semalam.
Menerusi video berdurasi lima minit yang dikongsi oleh akaun Instagram @terangmedia, lelaki berkenaan turut memaklumkan bahawa selain serangga, dia juga memakan  ular, lipan dan kalajengking hidup-hidup.
“Ini adalah hidangan biasa bagi saya dan bukan mahu menunjukkan apa-apa amalan tentang bagaimana mahu menjadi manusia kebal.
“Serangga dan haiwan yang saya beritahu dalam vidoe ini adalah hidangan kegemaran kerana pada saya, semua serangga ini  rasanya sangat enak. Terima kasih,” kata lelaki tersebut.
Tambahnya, dia juga lebih suka memakan daging haiwan seperti ayam, malah anak harimau dalam keadaan mentah dan tidak suka memasaknya seperti orang biasa. – Agensi


Kerajaan tidak sekat rakyat melancong ke luar negara
Oleh JAMLIAH ABDULLAH

22 September 2022, 7:26 pm
JITRA – Kerajaan tidak berhasrat untuk menyekat kehendak rakyat negara ini untuk melancong ke luar negara termasuk Thailand walaupun kecenderungan itu memburukkan nilai ringgit dalam jangka masa panjang.
Menteri di Jabatan Perdana Menteri (Ekonomi), Datuk Seri Mustapa Mohamed berkata, bagaimanapun, pihaknya berharap kementerian dan agensi berkenaan termasuk penggiat pelancongan di negara ini lebih agresif mempromosikan sektor itu dalam kalangan pelancong domestik mahupun luar negara.
Beliau tidak menafikan ia adalah cabaran besar untuk semua pihak dalam memastikan aliran keluar wang tidak akan menjejaskan ekonomi negara terutama pasca pandemik Covid-19.
“Kita tidak sekat rakyat melancong ke Thailand, namun yang penting kita menggalakkan mereka turut melancong dalam negara. Apa yang penting adalah promosikan tarikan pelancongan dalam negara kita.
“Ini termasuk memberi motivasi kepada pengusaha tempatan mempromosikan produk mereka dengan lebih agresif. Orang kita suka ke Thailand dan sebagainya, jadi kita kena mempergiatkan promosi.
“Kita nak jika (wang) keluar banyak, yang masuk pun banyak ke dalam negara,” katanya pada sidang akhbar selepas menghadiri Majlis Anugerah Transformasi Komuniti Wilayah Ekonomi Koridor Utara (NCER) yang berlangsung di sini hari ini.

Mengulas lanjut, beliau tidak menafikan pendapatan dalam sektor pelancongan juga terkesan dengan penyusutan ketara kemasukan pelancong dari luar negara terutama dari China.
“Sebelum Covid-19, kita mencatatkan kemasukan 27 juta pelancong pada 2019, tetapi setakat ini tiga juta yang datang ke Malaysia. Daripada 27 juta ke tiga juta merupakan penurunan yang sangat ketara.
“Keutamaan kita adalah untuk tambah kemasukan pelancong asing untuk seimbangkan rakyat Malaysia yang melancong ke luar negara.
“Jadi oleh kerana pelancong asing ini berkurangan dengan ketara, kita kena kerja keras. Kita juga kehilangan pelancong dari China kerana polisi sifar Covid-19 yang tidak membenarkan rakyatnya melancong ke luar,” ujarnya.
Beliau turut mencadangkan kementerian berkaitan lebih agresif mempromosikan barangan tempatan dalam kalangan rakyat negara ini untuk menambah sumber pendapatan negara. – KOSMO! ONLINE


Badan dakwah diseru eksploitasi teknologi digital dekati remaja
Oleh AMREE AHMAD

22 September 2022, 6:26 pm
PUTRAJAYA – Golongan pendakwah di negara ini perlu berusaha dengan lebih agresif bagi menghasilkan kandungan kreatif dan interaktif melibatkan isu Islam yang berasaskan fakta dan ilmu.
Gesaan itu disuarakan Menteri di Jabatan Perdana Menteri (Hal Ehwal Agama), Datuk Idris Ahmad sebagai memberi cabaran kepada mereka dalam mempelbagaikan teknik berdakwah.
“Kandungan dakwah perlulah disebarkan aktif melalui platform digital dan media sosial seperti Facebook, TikTok, Twitter dan Instagram dengan sasaran khusus kategori remaja.
“Anak muda masa ini selesa berada di wadah saluran tersebut berbanding medium tradisional seperti ceramah di masjid atau surau selain siaran televisyen, radio dan akhbar,” katanya.
Beliau berkata demikian ketika berucap merasmikan Konvensyen Antarabangsa Melestari Pembangunan Gerakan Dakwah 2022 anjuran Yayasan Dakwah Islamiah Malaysia (Yadim).
Teks ucapan beliau itu dibacakan oleh Ketua Pegawai Eksekutif Yadim, Tuan Kamarul Arief Tuan Soh yang kemudian melancarkan satu lagi penerbitan jurnal terbaharu agensi tersebut.

Terdahulu, konvensyen selama dua hari itu dibuka dengan slot Bicara Tokoh yang julung menampilkan pendakwah antarabangsa terkenal berasal dari India, Dr. Zakir Abdul Karim Naik atau Zakir Naik.
Mengulas lanjut, Idris berkata, cabaran terhadap dakwah semakin kompleks dan merentasi sempadan sejajar teknologi moden berasaskan Revolusi Industri 4.0 dalam era globalisasi.
“Pun begitu, janganlah situasi itu pula melemahkan semangat kita dan sebaliknya organisasi dakwah perlu memanfaatkan teknologi semasa bagi menyantuni golongan muda,” tegasnya.
Usaha sebegitu ujarnya, amat mustahak untuk dilaksanakan dengan segera dan beliau mahu badan dakwah tempatan juga mengorak langkah menyediakan pasukan komunikasi strategik.
Mereka tambahnya, boleh berganding kerjasama dengan pasukan kandungan kreatif untuk misi penghasilan kandungan dakwah melalui wadah media sosial yang masih kurang diteroka. – KOSMO! ONLINE